Showing results for tags '2017'. - ComicStreet\nΤα Τρία Γουρουνάκια (Orestix)\nleonidio posted a topic in Αυτοεκδόσεις\nΑυτό το φανζινάκι το βρήκα στο φετινό Comicdom, αλλά στην πρώτη εσωτερική σελίδα γράφει ως χρονολογία το 2017, άρα υποθέτω, ότι κυκλοφόρησε τότε. Δημιουργός του είναι ο Orestix (Ορέστης Ερμείδης), μεγάλος θαυμαστής των γαλλικών χιουμοριστικών κόμικς και γνωστός μας από το "Κουπέ", ο οποίος εδώ μας δίνει μια αρκετά πειραγμένη εκδοχή του διάσημου παραμυθιού, το οποίο έχει τοποθετήσει στην Άγρια Δύση με τον Λύκο Λουκ στο ρόλο του κακού. Το φανζίν περιέχει και μια δεύτερη ιστορία, με τον πολύ χαρακτηριστικό τίτλο "Wrong Story", η οποία κινείεται σε ένα παρόμοιο ύφος με αφορμή, αυτή τη φορά, το παραμύθι της Κοκκινοσκουφίτσας. Ευχάριστη παρωδία, που παρά το μικρό μέγεθος της ιστορίας έχει διάφορες αναφορές σε γουέστερν, αλλά και κόμικς. Φυσικά, δεν ξεπερνά το όριο του ανέκδοτου, μιας και δεν ήταν και ο σκοπός του δημιουργού αυτός, αλλά έχει ενδιαφέρον και μια ιδιόρρυθμη αίσθηση του χιούμορ. Και βέβαια, έχει και ένα πολύ ωραίο σχέδιο από ένα δημιουργό, που ξέρει καλά τα γαλλοβελγικά κόμικς. Ωραία έκδοση σε μικρό μέγεθος, με ζωντανά χρώματα και ιλουστρασιόν χαρτί. Σημαντικό πλεονέκτημα και η πολύ λογική τιμή (3 ευρώ, αν θυμάμαι καλά). Δεν πρόκειται για κάτι τρομερό και φοβερό, είναι περισσότερο άσκηση ύφους και φόρος τιμής στα αγαπημένα κόμικς του δημιουργού, αλλά εμένα ως σύνολο με άφησε απόλυτα ικανοποιημένο και το συνιστώ. Ελπίζω ο Orestix να δοκιμάσει σύντομα τις δυνάμεις του και σε κάτι πιο φιλόδοξο, γιατί, όπως φαίνεται, μπορεί να μας προσφέρει πάρα πολλά ακόμη. Κάποια πράγματα για το δημιουργό μπορείτε να διαβάσετε σε αυτό το άρθρο.\n«Πρόσφυγες», ένα σπαρακτικό κόμικ για το πιο σοβαρό ζήτημα της εποχής μας [Παππά Μαρία, 19/10/2017]\nleonidio posted a topic in Άρθρα για Κόμικς\n«Πρόσφυγες», ένα σπαρακτικό κόμικ για το πιο σοβαρό ζήτημα της εποχής μας Το βιβλίο έχει ήδη αποσπάσει διθυραμβικές κριτικές, αφού πέρα από την έξοχη εικονογράφηση περιλαμβάνει τρεις αληθινές ιστορίες μεταναστών, όπως τις αφηγούνται οι ίδιοι Μαρία Παππά Είναι ένα graphic novel φτιαγμένο για παιδιά, που όμως απευθύνεται σε κάθε ηλικία κι έχει ένα βαθύ, πανανθρώπινο μήνυμα σχετικά το καίριο προσφυγικό ζήτημα. Οι Πρόσφυγες αφηγούνται τη συγκλονιστική ιστορία του Ίμπο από την Αφρική που ακολουθεί τον μεγάλο του αδερφό Κουάμι σε ένα επικό και ριψοκίνδυνο ταξίδι, προκειμένου να βρουν την αδελφή τους που έχει μεταναστεύσει στην Ευρώπη προς αναζήτηση μιας καλύτερης ζωής. Είναι ένα graphic novel φτιαγμένο για παιδιά, που όμως απευθύνεται σε κάθε ηλικία κι έχει ένα βαθύ, πανανθρώπινο μήνυμα σχετικά με το καίριο προσφυγικό ζήτημα. Ο Όουεν Κόλφερ, ο Άντριου Ντόνκιν και ο Τζοβάννι Ριγκάνο το ετοίμαζαν εδώ και δύο χρόνια. Παλιοί γνώριμοι και οι τρεις, είναι η έκτη φορά που συνεργάζονται πετυχημένα για να υλοποιήσουν ένα κοινό πρότζεκτ που σκέφτηκε ο Κόλφερ. Ο Ιρλανδός βραβευμένος συγγραφέας κέρδισε διεθνή αναγνώριση το 2001 με την πολυαγαπημένη σειρά βιβλίων με ήρωα τον Αρτέμη Φάουλ, που έχει μεταφραστεί σε διάφορες γλώσσες. Ο Βρετανός Ντόνκιν έχει πουλήσει εκατομμύρια αντίτυπα με τις μεταφορές παιδικών βιβλίων σε κόμικς, ενώ κρύβεται πίσω και από το Batman: Legends of the Dark Night. Δεν είναι η πρώτη φορά που ασχολείται με το θέμα των μεταναστών και του ασύλου. Το βιβλίο του The Terminal Man που κυκλοφόρησε το 2004 αφορά τη ζωή του sir Alfred Mehran, ενός Ιρανού μετανάστη που πέρασε 18 χρόνια από τη ζωή του μέσα στο αεροδρόμιο Σαρλ ντε Γκολ στο Παρίσι. Οι «Πρόσφυγες» κυκλοφορούν από τις εκδόσεις Πατάκη. Οι Πρόσφυγες έχουν πάρει ήδη διθυραμβικές κριτικές, με τους «Τimes» να το ξεχωρίζουν στη στήλη τους για το Παιδικό Βιβλίο της Εβδομάδας. Η ομάδα συμπεριέλαβε στο κόμικ τρεις αληθινές ιστορίες μεταναστών, με τα δικά τους λόγια. Ο Κόλφερ δήλωσε ότι ήθελαν να πουν αυτήν τη σημαντική ιστορία με έναν πλούσιο εικαστικά και άμεσο τρόπο, για να μπορέσουν να ευαισθητοποιήσουν μικρούς και μεγάλους, και τα κόμικς ήταν το ιδανικότερο μέσο. Την εικονογράφηση των Προσφύγων έχει αναλάβει ο πολυβραβευμένος Ιταλός κομίστας Τζοβάννι Ριγκάνο Οι Πρόσφυγες έχουν πάρει ήδη διθυραμβικές κριτικές, με τους «Τimes» να το ξεχωρίζουν στη στήλη τους για το Παιδικό Βιβλίο της Εβδομάδας. Πηγή\nΤα Μικρά Μεγάλα Αριστουργήματα (Χρήστος Μακροζαχόπουλος)\ngeo_trou posted a topic in Αυτοεκδόσεις\nΥπάρχουν αυτοί που γλείφονται με τα omnibus της Marvel και της DC, υπάρχουμε κι εμείς που κάθε χρόνο περιμένουμε το νέο τόμο άλμπουμ τεύχος τευχίδιο της σειράς ΤΑ ΜΙΚΡΑ ΜΕΓΑΛΑ ΑΡΙΣΤΟΥΡΓΗΜΑΤΑ του @Lord Makro (κατά κόσμο Χρήστος Μακροζαχόπουλος). Πρόκειται για μικρές μικρές αυτοεκδοσούλες που παρωδούν διάφορους χαρακτήρες και franchize της ποπ κουλτούρας. Η αρχή έγινε το 2017 και μέχρι σήμερα έχουν βγει τα εξής: Ο Βαγγέλης ο Τζεντάι και ο Δράκος Ο Γιάννης Μάους και ο Μυστηριώδης Χάρτης Ο Θανάσης Χουλκ - Γύρο με απ' όλα Ο Τάκης Νυκτερίδας και η Απειλή του Πιγκουΐνου\nBy Chance or Providence (Becky Cloonan)\nΘρηνωδός posted a topic in ΗΠΑ\nΚανονικά πήγαινα για ποστ στο "τι διαβάσατε τελευταία" αλλά κατέληξα να γράφω 1-2 παραγράφους οπότε λέω δεν το πετάω εδώ; By Chance or Providence της Becky Cloonan λοιπόν. Τρία τεύχη της Image που βγήκαν κάπου το 2017 με τίτλους Wolves, The Mire και Demeter. Short story format, θεματολογικά αντλεί το υλικό από τον ευρωπαϊκό μεσαίωνα και τις λαϊκές του παραδόσεις. Χωρίς να συγκεκριμενοποιεί τόπους και χρόνους μιας και ήθελε να το αφήσει επίτηδες ασαφές, η πρώτη ιστορία πρέπει να διαδραματίζεται στην Γερμανία (τύπος ερωτεύεται τύπισσα, βασιλιάς πληρώνει τύπο για να σκοτώσει λυκάνθρωπο, λυκάνθρωπος είναι η τύπισσα, τύπος καταριέται την τύχη του), η δεύτερη και η τρίτη Βρετανία. Στην δεύτερη παίζει ένας απαγορευμένος έρωτας και ο ακόμα πιο απαγορευμένος καρπός του και στην τρίτη το πόσο μακριά μπορεί να φτάσει μια γυναίκα για να μην χάσει τον έρωτα της ζωής της. Οκ, θυμίζει ανθολογία και γενικά αυτές έχουν ταβάνια χαμηλά, αλλά με κέρδισε αφενός το φοβερό artwork (και το ακόμα ωραιότερο concept art στο τέλος του βιβλίου) αφετέρου το ότι οι ιστορίες μου θύμισαν σενάρια του Tom Moore τον οποίο βρίσκω τον καλύτερο animator στην Ευρώπη την τελευταία δεκαετία. Μακάρι η κυρία Cloonan να ψηνόταν για μεγαλύτερες ιστορίες, έχει μια γυναικεία ματιά που λείπει από το φανταστικό αρκετά και πιστεύω θα έκανε ωραία πραγματάκια αν είχε το χώρο μιας πολύτευχης σειράς, συν ότι γράφει αρκετά ατμοσφαιρικά και σκοτεινά. Μια αναφορά και στην Lee Loughridge, την χρωματίστρια της σειράς που κάνει ο,τι μπορεί για να σταθεί όρθια δίπλα στο σχέδιο της Cloonan. image\nΠόναν ο Μάρμαρος\nIndian posted a topic in Αυτοεκδόσεις\nΈχετε ακούσει για τον θρύλο του Κόναν του Βάρβαρου? Φυσικά. Έχετε ακούσει για τον θρύλο του Πόναν του Μάρμαρου? Όχι? Αυτόν ακριβώς τον θρύλο έρχεται να μας διδάξει ο καθ ύλην αρμόδιος σε τέτοια θέματα, Γιάννης Ρουμπούλιας. Ο σπουδαίος δημιουργός έφτιαξε μία ιστορία με την μορφή αυτοέκδοσης, η οποία φέρει τον τίτλο “Πόναν ο Μάρμαρος - Μπράτσα, μάγια και καράτε!” και την κυκλοφόρησε στο ComicDom 2017 (για την ακρίβεια στις 7 Απριλίου). Πρόκειται για μία ασπρόμαυρη παρωδία του Κόναν. Όπως μου εκμυστηρεύτηκε ο ίδιος ο δημιουργός, η ιδέα του Πόναν υπήρχε στο μυαλό του από το Λύκειο και τώρα που ωρίμασαν (λάθος χρήση της λέξης! ) οι καιροί, βγήκε στην επιφάνεια. Η έκδοση θυμίζει fanzine, αλλά γενικά είναι αρκετά προσεγμένη. Έχει καλής ποιότητας σελίδες και η βιβλιοδεσία έχει γίνει με συνδετήρες. Στο εσωτερικό του οπισθόφυλλου υπάρχει ένα ολοσέλιδο σκίτσο του Πόναν, από τον Μάνο Λαγουβάρδο. Είχαμε συνηθίσει εδώ κι αρκετό καιρό τον Ρουμπούλια να δημιουργεί τον κόσμο του Δρακοφοίνικα και ο Πόναν ήταν ένα διάλειμμα από την σοβαρότητα. Είχε πλάκα το ατημέλητο στιλ, τόσο στο σενάριο όσο και στο σχέδιο, που και πάλι όμως έβγαζε επαγγελματισμό και εμπειρία. Σεναριακά είχε μία βάση και μία υπόθεση, αλλά το ζητούμενο είναι να γελάσει ο αναγνώστης με την παρωδία κι αυτό το πέτυχε και με το παραπάνω. Το σχέδιο, λεπτομερές κι αυτό, έβγαζε με την σειρά του κωμικά στοιχεία και συνέβαλε στην απόλαυση. Σίγουρα θέλω αυτός ο ήρωας να μείνει. Έναν χρόνο αργότερα και συγκεκριμένα στις 20/04/2018, ο Πόναν ξαναχτυπά! Ο δημιουργός, στα πλαίσια του ComicDom 2018, επαναφέρει στο προσκήνιο τον ήρωά του και μας χαρίζει μία νέα του ιστορία, που φέρει τον τίτλο: “Πόναν ο Μάρμαρος - Η επέλαση των Μαρμάρων!”. Γι' άλλη μία φορά ο Γιάννης Ρουμπούλιας, μέσα από την καφρίλα και τον ορισμό του "κουφού", μας ταξιδεύει στον μυθικό κόσμο του Πόναν και της παρέας του. Στο δεύτερό του τεύχος διέκρινα μία πιο στρωτή υπόθεση με αρχή, μέση και τέλος. Επίσης φτάνουμε μέχρι την Μαρμαρία, όπου θα γνωρίσουμε πολλούς από τους συμπατριώτες του πρωταγωνιστή, καθώς και δύο προσωπικότητες που ξεχωρίζει. Πρόκειται για τον παιδικό του έρωτα, την πεντάμορφη Βαλεριάνα και τον Τσακόναν, τον πατέρα του, μέσω του οποίου ο δημιουργός θέλησε να αποτίσει φόρο τιμής σε έναν αξέχαστο ηθοποιό των 80s. Και φυσικά απαντάται ένα ερώτημα που μας ταλάνιζε όλους εμάς τους απανταχού κομικσόφιλους. Μιλάω για το πώς ήρθε στα χέρια του Μάρμαρου ο περιβόητος Φλάφης. Από εκεί και πέρα το χαβαλετζίδικο χιούμορ ήταν σχεδόν σε κάθε καρέ της ιστορίας και μπορώ να πω ότι πέρασα όμορφα διαβάζοντάς την. Νομίζω ότι η ιστορία αυτή ήταν καλύτερη από την προηγούμενη του Πόναν. Το σχέδιο είναι χαρακτηριστικό του δημιουργού. Είναι εκφραστικότατο και πλούσιο. Λέω πλούσιο, διότι ο αναγνώστης θα βρει μία πληθώρα από διαφορετικούς χαρακτήρες (πρωταγωνιστές και κομπάρσους) να παρελαύνουν στα καρέ. : Και φυσικά ο αγαπημένος μου χαρακτήρας είναι αυτό το περίεργο τρωκτικό που ακολουθεί τον Πόναν και κάνει διάφορες σκέψεις ανάλογα με την περίσταση. Και δεν θα λέγαμε ότι μένει μόνο στις σκέψεις. Ο χρόνος πέρασε, ήρθε το επόμενο ComicDom (στις 19/04/2019) κι ο Πόναν ξαναήρθε φρέσκος στα χέρια μας, με την ιστορία “Πόναν ο Μάρμαρος - Τσαντίλα, ο βασιλιάς των τεράτων”. Ο θρυλικός Πόναν, λοιπόν, ξεκινάει γι' ακόμα μία από τις περιπέτειές του. Αυτή την φορά έχει να αντιμετωπίσει τον Τσαντίλα, τον βασιλιά των τεράτων, ο οποίος είναι όνομα και πράγμα! Ο Ρουμπούλιας συνεχίζει να κάνει χαβαλέ και να εδραιώνει τον χαρακτήρα του, ενώ ταυτόχρονα κάνει τους αναγνώστες να διασκεδάζουν με το έξυπνο χιούμορ του. Αυτό που με εντυπωσιάζει είναι το γεγονός ότι μπορεί η ιστορία να παρουσιάζει σημαντικά κωμικά και σατιρικά στοιχεία, το σενάριο όμως εμφανίζει συνοχή και είναι ολοκληρωμένο. Θα πρέπει να παραδεχτούμε ότι υπάρχουν πολλά inside jokes, με αποκορύφωμα τον φόρο τιμής στους δύο δασκάλους του δημιουργού, Σπύρο Ορνεράκη και Ηλία Ταμπακέα. Και φυσικά, μετά από τόσες ιστορίες, αρχίζει ο ξακουστός Φλάφης να αποκτά τις δυνάμεις που όλοι οι φαν του, περίμεναν! Γενικά το κατατάσσω στα καλύτερα (αν όχι το καλύτερο) φανζίν που βγαίνει κάθε χρόνο. Το σχέδιο, ενώ νιώθεις ότι είναι ατημέλητο, αποδεικνύει για πολλοστή φορά ότι ο Ρουμπούλιας απλά ΔΕΝ μπορεί να σχεδιάσει άσχημα. Ενισχύει εκεί που πρέπει το χιούμορ κι εντείνει τις περιπετειώδεις σκηνές. Το ασπρόμαυρο χρώμα και το μελάνωμα είναι εξαιρετικά, με το μόνο μου παράπονο να είναι τα μικρά καρέ, που έκαναν το σχέδιο να ασφυκτιά. Η έκδοση, πιστεύω ότι αξίζει και με το παραπάνω τα λεφτά της. Έχει καλής ποιότητας χαρτί κι αξιοπρεπή εκτύπωση. Πολλά μπράβο!\nΒαλκυρία (Sylvain Cordurie, Drazen Kovacevic)\nleonidio posted a topic in Μεταφρασμένα\nΗ Jemma Press κάνει πάντα υπέροχες επιλογές και μας προσφέρει πάντα εξαιρετικές εκδόσεις. Φυσικά, η νέα της εκδοτική προσπάθεια δεν ξεφεύγει από αυτό τον κανόνα και ως αποτέλεσμα έχουμε στα χέρια μας ένα καλό BD, ίσως όχι το καλύτερο που θα μπορούσαμε να δούμε στα ελληνικά, αλλά σίγουρα καλό. Όπως είναι σαφές από τον τίτλο και τη σύνοψη, η ιστορία ανήκει στον κύκλο της Σκανδιναβικής Μυθολογίας, μια θεματική ενότητα στην οποία - περιέργως - οι Γάλλοι κομίστες έχουν εισχωρήσει δυνατά τα τελευταία χρόνια, και συγκεκριμένα αναφέρεται στην Οδύσσεια μιας ομάδας πολεμιστών, οι οποίοι με επικεφαλής μια Βαλκυρία επιχειρούν να φτάσουν στην Άσγκαρντ, προκειμένου να πείσουν τον Οντίν, βασιλιά των θεών του Σκανδιναβικού Πάνθεου, να σταματήσει το αφόρητο ψύχος που καταστρέφει τη Μίντγκαρντ (η Γη στη σκανδιναβική Μυθολογία) . Μην περιμένετε τίποτα εντυπωσιακό ή καινοτόμο από πλευράς σεναρίου, αρκεστείτε σε μια στρωτή αφήγηση, χωρίς ιδιαίτερες φιλοδοξίες. Αντίθετα, το σχέδιο του Drazen Kovacevic και τα χρώματα του Simon Champelovier είναι πολύ πετυχημένα και αναδεικνύουν πολύ όμορφα όλη τη μουντάδα της συγκεκριμένης ιστορίας και μας προσφέρουν και εντυπωσιακές απεικονίσεις μαχών και τεράτων. Η ιστορία ολοκληρώνεται σε δύο τόμους, οι οποίοι τιτλοφορούνται "Πολικό Ψύχος" (2017) και "Ο Δέκατος Κόσμος" (2018) αντίστοιχα. Η έκδοση είναι πολύ καλή και η μετάφραση του Σπύρου-Ευάγγελου Αρμένη ρέει στρωτά. Η πρωτότυπη γαλλική έκδοση κυκλοφόρησε το 2012 (ο πρώτος τόμος) και 2014 (ο δεύτερος τόμος) από την εκδοτική Soleil Productions και την ίδια χρονιά κυκλοφόρησε σε έναν συγκεντρωτικό τόμο. Ευχαριστώ τον @GreekComicFan για τα εξώφυλλα\nRoyal City (Jeff Lemire)\nDaDiRa posted a topic in ΗΠΑ\nΈνα κόμικ που ο ίδιος ο συγγραφέας χαρακτηρίζει εύστοχα "no-genre". Η ιστορία της εξαμελούς οικογένειας Pike που κατοικεί στο Royal City. Ο Thomas Pike, ο μικρότερος γιος, είναι ένας εσωστρεφής έφηβος που δεν κοινωνικοποιείται άνετα και του αρέσει να γράφει. Όταν χάνει τραγικά και κάτω από αδιευκρίνιστες συνθήκες τη ζωή του ως έφηβος, όπως είναι φυσικό, επηρεάζεται όλη η οικογένεια. Κάθε μέλος γεμίζει το κενό με την δική του εκδοχή για τον παρελθοντικό ή μελλοντικό Tom. Χωρίζεται σε τρία θεματικά arcs. Στο πρώτο, με όνομα "Next of kin", γνωρίζουμε την οικογένεια στο σήμερα και τις σχέσεις μεταξύ τους. Στο "Sonic Youth" πηγαίνουμε στα παιδικά χρόνια των χαρακτήρων και γνωρίζουμε τον πραγματικό Thomas και τις σκέψεις του, ενώ στο τρίτο και τελευταίο, με όνομα "We All Float On" μαθαίνουμε λεπτομέρειες για τον θάνατο του Thomas και έχουμε το τελικό resolution. Ο δημιουργός εξηγεί ότι σε αντίθεση με άλλες ιστορίες, όπως το Sweet Tooth, ξεκίνησε το Royal City χωρίς να έχει αποφασίσει το τέλος ή τη διάρκεια. Γράφει ότι μετά το δεύτερο arc άρχισε να "βλέπει" ξεκάθαρα το τέλος του κόμικ και πως ο κόσμος αυτός που ξεκίνησε να χτίζει δεν τον εξυπηρετούσε για κάτι πιο μακροσκελές. Και ομολογώ πως αυτό είναι εμφανές όταν το διαβάζεις. Μπορείς να διακρίνεις ότι άρχισε αφήνοντας πολλά περιθώρια ανάπτυξης, χωρίς όμως αυτό να φαίνεται άσχημο ή ημιτελές μετά το επιλεγμένο τέλος. Στο σενάριο κάνει αυτό που ξέρει καλά: αναπτύσσει χαρακτήρες, πλέκει τις σχέσεις τους και τους συνδέει με το περιβάλλον τους. Όλα τα μέλη της οικογένειας γράφονται προσεκτικά από το πρώτο μέχρι το τελευταίο τεύχος ώστε να είναι ρεαλιστικά και να μπορείς εύκολα να ταυτιστείς μαζί τους. Ο Patrick είναι συγγραφέας, παντρεμένος με σταρ του Hollywood, και έχει κολλήσει μετά την επιτυχία του πρώτου βιβλίου του. Η Tara είναι αρχιτέκτονας/πολιτικός μηχανικός και έχει μία ιδέα που προϋποθέτει το γκρέμισμα του εργοστασίου που δουλεύει ο σύζυγός της και δούλευε η οικογένειά της - ένα σημαντικό κτίσμα με συμβολική σημασία για την πόλη, αλλά και την ιστορία μας. Ο Richie είναι αλκοολικός και ναρκομανής, μπλεγμένος οικονομικά και αποκομμένος από την υπόλοιπη οικογένεια. Η μητέρα, Patricia, είναι αφοσιωμένη στην εκκλησία και ο πατέρας, Peter, στη συλλογή και την επιδιόρθωση παλιών ραδιοφώνων. Είναι ένα σεναριακά απλοϊκό slice of life που μπορεί να σε επηρεάσει ευθέως ανάλογα με το χώρο που θα του δώσεις. Σχεδιαστικά είναι ο κλασσικός Lemire. Αν έχετε δει αλλού το σχέδιο του μάλλον δεν υπάρχει κάτι πολύ διαφορετικό εδώ. Ωστόσο κάποιες από τις σουρεαλιστικές του απεικονίσεις με τα ραδιοφωνικά σήματα (τα οποία είναι το εικαστικό θέμα -ας πούμε- αυτής της σειράς) μπορεί να σας μαγέψουν. Η παλέτα των χρωμάτων είναι κατά βάση γήινη. Προσωπικά δεν είμαι τεράστιος fan του σχεδιαστικού του στυλ, αλλά δεν υπήρχε καμία δυσάρεστη έκπληξη. Ακόμα μια φορά, όπως παρατηρώ συχνά τελευταία στα κόμικ που διαβάζω, πολύ δυνατό σημείο ήταν η χρήση των σιωπηλών σελίδων. Η σειρά ξεκίνησε τον Μάρτιο του 2017 και ολοκληρώθηκε τον Αύγουστο του 2018 στα 14 τεύχη. Στα τρία βασικά πόστα είναι ο Lemire, ενώ στο lettering ο Steve Wands. Περιττό να πω ότι με υπερενθουσίασε και το προτείνω σε οποιονδήποτε γνωρίζει ή θέλει να γνωρίσει τον συγγραφέα. Στην χειρότερη, θα σας συγκινήσει. Κάτι αρκετά ιδιαίτερο με αυτό το κόμικ είναι ότι - λόγω κυρίως του δεύτερου story arc που ανέφερα παραπάνω και γυρνάει πίσω στα '90s - ο Lemire επιμελήθηκε μια playlist με indie rock τραγούδια της εποχής και τα αντιστοίχησε σε κάθε τεύχος. Αντίστοιχα, δημοσιεύτηκαν και κάποια variants-φόρος τιμής σε albums της εποχής.\nStar Wars: Darth Vader - Dark Lord of the Sith, Vol. 1: Imperial Machine (Charles Soule, Giuseppe Camuncoli)\nBeefheart posted a topic in ΗΠΑ\nΚαι τώρα μια παρουσίαση που κανείς ποτέ δεν περίμενε από μένα: Darth Vader Imperial Machine. Θα ξεκινήσω λέγοντας ότι δεν είμαι φαν του Star Wars. Ίσως επειδή δεν τα έβλεπα ως παιδί; Πολύ πιθανό. Η πρώτη ταινία Star Wars που είδα ήταν το Phantom Menace στην τρυφερή ηλικία των δώδεκα ή δεκατριών Μαΐων και μου είχε φανεί ως ένα από τα πιο βαρετά πράματα που είχα δει στη ζωή μου. Είδα την ορίτζιναλ τριλογία ως φοιτητής και ήμουν σε φάση «εμμ...οκ». Καταλαβαίνω τη σημασία τους, αλλά μέχρι εκεί. Θα συνεχίσω λέγοντας ότι αυτή ήταν η πρώτη φορά που διαβάζω ένα Star Wars κόμικ και μπορώ να πω ότι εξεπλάγην πολύ ευχάριστα. Η ιστορία αυτή ξεκινάει από εκεί που τελειώνει το Episode III: Revenge of the Sith. Προφανώς ακολουθούμε τον Vader σε όλη τη διάρκεια της ιστορίας, ο οποίος μοιάζει ιδιαιτέρως τσαμπουκαλεμένος και θανατηφόρος, αλλά, όπως είναι λογικό, δεν είναι ακριβώς αυτό το απόλυτο κακό και άτρωτο πλάσμα που φαίνεται να είναι στην ορίτζιναλ Star Wars trilogy (αν θυμάμαι καλά). Αυτό βέβαια, δεν τον εμποδίζει από το να επιτίθεται κυριολεκτικά σε ό,τι βρίσκεται στο διάβα του χωρίς δεύτερη σκέψη. Αφού σε κάποια φάση είπα «έλεος ρε φίλε, ρώτα τους πρώτα μήπως μπορούν να κάνουν λίγο πιο πέρα να περάσεις». Βλέπουμε επίσης το πώς αποκτάει το κόκκινο light saber του, τη σχέση που αναπτύσσεται με τον Emperor και γενικά όλη τη μεταστροφή που γίνεται μέσα του (και έξω του) εξαιτίας του θυμού και της απώλειας. Εδώ βλέπουμε ξεκάθαρα μια στιγμή παραφροσύνης Το σενάριο του Soule δεν ξέρω αν είναι όντως τόσο τρομερό, παρόλο που μου άρεσε. Αυτό που με εντυπωσίασε κυρίως είναι το σχέδιο του Camuncoli, το οποίο είναι τελείως κινηματογραφικό και ο τρόπος με τον οποίο δείχνει την κίνηση, χωρίς να τη δείχνει (ακούγεται περίεργο, αλλά δεν ξέρω πώς αλλιώς να το περιγράψω) είναι απίστευτος. Δεν είμαι σίγουρος αν θα μου άρεσε τόσο με διαφορετικό σχέδιο δηλαδή. Τέλος, θα πω ότι αυτό το κόμικ μου άρεσε τόσο πολύ που νομίζω ότι θα πρέπει να ψαχτώ περισσότερο με Star Wars κόμικς (πρωτάκουστο).\nΗ Μητρόπολη του Χρυσού (Αγγελική Σαλαμαλίκη)\nDredd posted a topic in Έλληνες δημιουργοί\nΈνας κόσμος που καταστρέφεται από τον πόλεμο. Αιτία; Ο χρυσός. Ολόκληρες φυλές έχουν εξολοθρευτεί. Μόνο δύο έχουν επιβιώσει. Οι Κανίβαλλοι, γιατί δεν έχουν μάθει να κάνουν κάτι άλλο εκτός από το να πολεμούν. Και οι Αλχημιστές, επειδή είναι οι μόνοι που μπορούν να δουλεύουν τον χρυσό. Ανάμεσα τους, θύματα και δράστες μαζί, είναι οι Γουίβερν. Πλάσματα τα οποία έχουν την δύναμη να εξαφανίζουν ολόκληρους στρατούς. Πλάσματα που χρησιμοποιούνται και από τα δύο στρατόπεδα ως όπλα. Πλάσματα που ελέγχονται μόνο από το χρυσό. Από το τέλμα που έχει δημιουργηθεί, θα ξεπηδήσει ο Ιγκορ, στρατηγός των Αλχημιστών, με -σχεδόν- ανθρωπιστικές απόψεις. Οι οποίες, όμως, απόψεις του, θα αλλάξουν, άμεσα! Σαλαμαλίκη rulez! Μετά από αυτή, την αυστηρά ουδέτερη και καθαρά αντικειμενική, άποψη μου, θα συνεχίσω την παρουσίαση αυτής της υπέροχης σειράς, η οποία ήδη έχει φτάσει στο τρίτο της τεύχος (1.Ο Σκλάβος, 2. Ο Αλχημιστής, 3.Γενοκτονία), κυκλοφορόντας κάθε χρονιά την περίοδο του ComicDom. Σχεδιαστικά, πρόκειται για ότι πιο όμορφο και τεχνικά άρτιο υπάρχει εκεί έξω σε ελληνική παραγωγή. Απίστευτα δυναμικό, πανέξυπνη σκηνοθεσία και πρωτότυπη χρησιμοποίηση των καρέ. Συνδυάζει πολλά διαφορετικά στυλ και είναι πραγματικά κρίμα που δεν το βλέπουμε σε μεγαλύτερο μέγεθος, σε σχέση με το (ελαφρά μικρότερο από το) αμερικάνικο στο οποίο κυκλοφορεί. Γίνεται πλήρης χρήσης όλης της παλέτας των χρωμάτων, τόσο θερμών όσο και παστέλ με εκπληκτικά αποτελέσματα. Μόνο παράπονο ότι μερικές φορές το σχέδιο φορτώνει, όχι σε μολύβια και μελάνια, αλλά σε χρώματα, τα οποία κάνουν δυσδιάκριτη τη δράση, γεγονός που πιστεύω ότι οφείλεται στο μικρό μέγεθος που αναφέρθηκα πριν. Το σενάριο κινείται σε κλασσικά fantasy πρότυπα, διατηρώντας όμως την πρωτοτυπία του. Επιτυγχάνει ομαλή ροή, χρησιμοποιώντας συγκρατημένα την περιγραφή και τους διαλόγους, δίνοντας έμφαση στο σχέδιο και στην διαρκή συνέχεια της δράσης μέσω της έξυπνης σκηνοθεσίας. Κάποια μικρή χρήση υβριστικών εκφράσεων είναι ελαφρά αταίριαστη, καθώς δεν ομοιάζει με την υπόλοιπη χρησιμοποιούμενη γλώσσα. Θεωρώ πραγματικά κρίμα το γεγονός ότι η πραγματικότητα της ελληνικής αγοράς και ο μεγάλος φόρτος δουλειάς της Αγγελικής, δεν επιτρέπουν την πολύ πιο συχνή κυκλοφορία. Πρόκειται για μια σειρά την οποία πρέπει να τη διαβάσουν όλοι και πιστεύω ότι πραγματικά κανείς δεν θα μείνει παραπονεμένος!\nDissolving Classroom (Junji Ito)\nKappastitsio posted a topic in Manga / Manhwa / Manhua\nΤο "Dissolving Classroom" είναι ένα βιβλίο manga του Junji Ito, το οποίο κυκλοφόρησε στα Αγγλικά από τη Vertical Comics στις αρχές του 2017. Πρόκειται για μια συλλογή ιστοριών συνδεδεμένων μεταξύ τους, με πρωταγωνιστές δύο αδέρφια, τον Yuuma και την Chizumi Azawa. Ο Yuuma είναι ένας νέος μαθητής λυκείου Hikage, ο οποίος απολογείται διαρκώς. Μια συμμαθήτρια του, η Keiko Arisu, συναντά ένα φρικιαστικό κοριτσάκι, την Chizumi. Μετά από μια σειρά γεγονότων, ο Yuuma απολογείται σε έναν συμμαθητή του, το μυαλό του οποίου αρχίζει να λιώνει. Εκεί είναι που μπαίνει η γενική πλοκή σε τροχιά: δύο αδέρφια που φέρνουν τη καταστροφή στο δρόμο τους. Το σχέδιο είναι στο κλασσικό στυλ του Ito. Υπάρχει ο μεταφυσικός τρόμος, που παρουσιάζεται μέσω του body horror. Οι μελαγχολικές εκφράσεις των χαρακτήρων αναδεικνύουν το τρόμου που βιώνουν και τη ματαιότητα της κατάστασης. Οι ιστορίες έχουν ένα ενδιαφέρον, αλλά υπάρχουν κάποιες ανακρίβειες στα γεγονότα που τις συνδέουν. Κι όμως, στο τέλος αυτές οι ανακρίβειες ίσως δίνουν τελικά ένα μυστήριο στα γεγονότα. Υπάρχει βέβαια ένα στοιχείο των ιστοριών που ίσως απογοητεύσει κάποιους. Παρ' όλο που το το body horror παρουσιάζεται μέσω μεταφυσικών δυνάμεων, φαίνεται πως τελικά εκείνο κλέβει τη παράσταση, κάτι που είναι λιγότερο χαρακτηριστικό της δουλειάς του Ito. Το Dissolving Classroom παρά το γεγονός ότι είναι ασυνήθιστο και ίσως προβλέψιμο, μπορεί να κρατήσει τον αναγνώστη, ενώ το περιεχόμενο μπορεί να προσελκύσει λάτρεις των θρίλερ και του body horror. Τέλος, το σχέδιο δίνει το κλασσικό vibe του Ito που τόσο όμορφο είναι στο μάτι και προκαλεί τον αναγνώστη να γυρίσει τη σελίδα για να δει τι γίνεται στη συνέχεια.\nThe Lighthouse (Paco Roca)\ngeo_trou posted a topic in Λοιπές Χώρες\nΟ Paco Roca είναι ένας από τους σημαντικότερους εν ζωή Ισπανούς δημιουργούς κόμικς και ευτυχώς η φήμη του έχει αρχίσει να διαδίδεται και έξω από τα σύνορα της πατρίδας του. Η αρχή έγινε με το Wrinkles, αναμφίβολα το γνωστότερο έργο του, και ακολούθησε το The Lighthouse, που κυκλοφόρησε το 2017 από την NBM σε σκληρόδετη έκδοση. Χρονική αφετηρία της ιστορίας είναι ο Ισπανικός Εμφύλιος, όταν η πλάστιγγα έχει αρχίσει να γέρνει εμφανώς υπέρ της Φασιστικής παράταξης. Ο δεκαοχτάχρονος Fransisco, τυφεκιοφόρος των Δημοκρατικών δυνάμεων, τρέχει σε ένα δάσος να γλυτώσει. Σκοπός του, να περάσει τα σύνορα και να βρεθεί, στην ελεύθερη Γαλλία. Καταλήγει, όμως, τραυματισμένος και παραιτημένος, σε έναν φάρο, όπου γνωρίζει τον Telmo. Ο μοναχικός φαροφύλακας θα μπολιάσει το κεφάλι του νεαρού με τις ιστορίες των διασημότερων ναυτικών που έχει συλλάβει η ανθρώπινη φαντασία, διώχνοντας το σκοτάδι από την ψυχή του... Όπως γράφει ο Roca στον επίλογο της αμερικανικής έκδοσης, στο κόμικ αυτό συνδυάζει την αγάπη του για τις κλασικές ιστορίες του Ομήρου, του Herman Melville, του Robert Louis Stevenson και άλλων λογοτεχνών με τις μαρτυρίες που έχει από τον στενό του κύκλο για τις βιαιότητες που διαπράχθηκαν στη διάρκεια του Ισπανικού Εμφυλίου, αλλά και μετά. Δεν γράφει, ωστόσο, μια πολιτική ιστορία εποχής. Προβάλλει περισσότερο την αίσθηση ελευθερίας που χαρίζει εδώ και αιώνες η θάλασσα στον άνθρωπο, παρά τους κινδύνους που κρύβει. Η ροή είναι στρωτή, γεγονός που υποβοηθείται από το μινιμαλιστικό, ξεκούραστο στο μάτι σχέδιο, με τον χρωματισμό στις αποχρώσεις του γκρίζου. Δεν είναι ένα κόμικ που θα αλλάξει τη ζωή του αναγνώστη. Αλλά είναι μικρό, ευκολοδιάβαστο, λιτό, και όταν τελειώνει, αφήνει μια οσμή θαλάσσιας αύρας.\nRedneck (Donny Cates, Lisandro Estherren)\nΟι Bowman είναι μια οικογένεια βρυκολάκων, οι οποίοι ζουν ήσυχα σε μία μικρή πόλη της Αμερικής, το Sulphur Springs. Εκτρέφουν τις αγελάδες τους, τις οποίες μετά πωλούν στο εστιατόρειο/ψησταριά που έχουν, αφού βέβαια πρώτα, έχουν πιει το αίμα τους. Ελάχιστοι άνθρωποι γνωρίζουν την πραγματική τους φύση, και με αυτούς, υπάρχει μια ισορροπία τρόμου και σιωπής. Όταν όμως αυτές οι ισορροπίες διαταράσσονται, έχθρες και αντιδικίες γενεών ξυπνάνε, με, προφανώς αιματηρά αποτελέσματα. Οι Bowman θα αναγκαστούν να φύγουν από το Sulphur Springs, και θα ακολουθήσει μια πορεία, που θα τους οδηγήσει, από ένα απομωνομένο σπίτι σε ένα δάσος, σε μια φυλή βρυκολάκων, οι οποίοι μάλλον δεν τους υποδέχονται και πολύ ευχάριστα..... Μια ιστορία, η οποία είναι πολύ Image, με ότι μπορεί να σημαίνει αυτό για τον καθένα παλιό αναγνώστη της εταιρείας. Παρόλο που το ζήτημα των βρυκολάκων, όπως και αυτό των ζόμπι, ίσως και περισσότερο, έχει πιαστεί από πάρα πολλές διαφορετικές οπτικές και κάποιος θα μπορούσε να πει ότι έχει κουράσει, ο συγγραφέας καταφέρνει να δώσει κάτι αρκετά φρέσκο και πρωτότυπο. Η ιδέα ότι μπορεί να ζουν ανάμεσα μας, αλλά όντας φιλήσυχοι και, ακόμα περισσότερο, χωρίς να θέλουν να βλάψουν τους ανθρώπους γύρω τους, δίνει μια διαφορετική πνοή στον χιλιοειπωμένο μύθο. Ουσιαστικά, αν βάλουμε το γεγονός της φύσης τους στο πλάι, ερχόμαστε σε επαφή με άλλο ένα οικογενειακό δράμα, με τις δυναμικές και τις αντιπαραθέσεις που έχουν τα μέλη αυτής της παράξενης οικογένειας, γύρω από το υπόβαθρο της φύσης, αλλά χωρίς αυτό να αποτελεί απαραίτητα τροχοπέδη για την εξέλιξη της πλοκής. Αγάπες, μίση, οικογενειακές βεντέτες και, πάνω από όλα, απόγνωση και αδιέξοδα, προχωρούν πλάι-πλάι με την απόκοσμη δύναμη των πρωταγωνιστών αλλά και την, ειρωνικά αλλά ρεαλιστικά, ατέρμονη προσπάθεια τους να ξεφύγουν από την βιολογική τους ανάγκη να τρέφονται με αίμα ως κάτι το οποίο σηματοδοτεί την πραγματικότητα τους. Ο Donny Cates, ο οποίος γνωρίζει μεγάλη επιτυχία αυτή τη περίοδο με τα Venom, Guardians of the Galaxy, Cosmic Ghost Rider και Silver Surfer Black της Marvel, αλλά και με τα indie God Country και Babyteeth, απέδειξε σε εμένα ότι καλώς γνωρίζει αυτή την επιτυχία. Με αμεσότητα, ζωντάνια και αληθοφάνεια στους διαλόγους αλλά και αρκετό μυστήριο και επιβλητικότητα στις λεζάντες και τις περιγραφές, κάνει απόλυτα πιστευτή μια απίστευτη ιστορία. Με πολύ καλή χρήση των flashbacks αλλά κυρίως με τον ρυθμό που κάνει τις αποκαλύψεις, και για το παρελθόν των ηρώων, αλλά και για την παρούσα πραγματικότητα, συνθέτει μια ωραία ιστορία, αν όχι απόλυτα πρωτότυπη, αλλά σίγουρα καλογραμμένη και συναρπαστική. Ειδικά το πρώτο arc, με τα πρώτα 6 τεύχη, σε κρατάει γερά μέχρι το τέλος, με αναπάντεχες αποκαλύψεις μέχρι τις τελευταίες σελίδες. Τα επόμενα 2 είναι και αυτά αρκετά καλά, αν και πιο συμβατικά και αναμενόμενα. Το Redneck ήταν η πρώτη μου επαφή με τον σχεδιαστή Lisandro Estherren, και η πρώτη μεγάλη του δουλειά στις ΗΠΑ, πέρα από κάποια mini-series στη Boom και την Red-5. Συνολικά αποδίδει μια αρκετά καλή δουλειά, χωρίς βέβαια να δίνει κάτι τρομερά αξιόλογο στις λεπτομέρειες αλλά και στις εκφράσεις των προσώπων. Το σημαντικό προσόν του, πάντως, βρίσκεται στο στήσιμο των καρέ αλλά και στην τεχνική του καρέ-μέσα σε καρέ, το οποίο το κάνει ιδιαίτερα πετυχημένα, δίνοντας κίνηση και αμεσότητα στους χαρακτήρες, αλλά και στο ζουμάρισμα σε αντικείμενα ή/και σημεία του σώματος, με τρόπο ιδιαίτερα κινηματογραφικό. Ο χρωματισμός χρησιμοποιεί κατα βάση μουντές παλέτες, με έμφαση στις διάφορες αποχρώσεις του μπλε, αρκετά ταιριαστές με την ατμόσφαιρα του κόμικ. Γενικά μια σειρά που μου άφησε πολύ καλές εντυπώσεις, διαβάστηκε άνετα, γρήγορα και με σχετική αγωνία για τη συνέχεια. Έχουν κυκλοφορήσει 25 τεύχη μέχρι τώρα, και 4 trade paperbacks τα οποία συλλέγουν τα πρώτα 24.\nWolverine - Όπλο X (Barry Windsor-Smith)\nΠρώτη Ελληνική Κυκλοφορία: 10-02-2017 Δημοσιευμένο αρχικά σε 13 συνέχειες των 8 σελίδων το 1991 στα τεύχη 72-84 του περιοδικού-ανθολογία Marvel Comics Presents, το Όπλο X εξιστορεί το πως ο Wolverine απέκτησε τον σκελετό από Αδαμάντιο (και τα νύχια βεβαίως ). Σε ένα δεύτερο επίπεδο βέβαια, δείχνει πως ένας άνθρωπος που μετά από δεκαετίες επιτέλους τα βρήκε με τον εαυτό του και την φύση του, οδηγείται στην αποκτήνωση από άτομα που το μόνο που βλέπουν σε αυτόν είναι το τέλειο Όπλο. Γενικά είναι έκδοση αναφοράς για το σύμπαν της Μάρβελ και η πρώτη τόσο σημαντική ματιά στο παρελθόν ενός από τους πιο δημοφιλής χαρακτήρες της. Δεν είναι όμως το τυπικό υπερηρωικό σεναριακά και στο στήσιμο των καρέ του, με τον Μπάρι Σμιθ - που εδώ είναι άνθρωπος-ορχήστρα κάνοντας τα όλα μόνος του - να παίζει το παιχνίδι της αναξιόπιστης αφήγησης σε πολλά επίπεδα και αφήνοντας τον αναγνώστη να αποφασίσει μόνος του αν αυτά που διαδραματίστηκαν συνέβηκαν ή είναι η απόρροια ενός θρυμματισμένου μυαλού, ανάγοντας την φιγούρα του Wolverine σε κάτι που δεν θα περίμενε κανείς μέχρι τότε. τραγική. Σαφώς δεν είναι ιστορία για όλους λοιπόν, καθώς απαιτεί αρκετή κατανάλωση φαιάς ουσίας από τον αναγνώστη. Παρόλο αυτά... ...και είθε να έρθει κάποια στιγμή που θα είστε σε θέση να το απολαύσετε, όσοι δεν το κατάλαβαν την πρώτη φορά.\nMonsieur Charlatan - (Αγγελική Σαλαμαλίκη)\nDredd posted a topic in Αυτοεκδόσεις\nΗ πρώτη δουλειά της Αγγελικής Σαλαμαλίκη μας μεταφέρει στο Παρίσι του 1930. Ο ομώνυμος πρωταγωνιστής, Γάλλος διάσημος ντετέκτιβ στο παρελθόν, έχει επιστρέψει στο Παρίσι κατεστραμμένος, τόσο οικονομικά λόγω του Κραχ του 1929, όσο και συναισθηματικά επειδή τον έχει αφήσει η γυναίκα του. Μαζί του και πάντα στου πλάι του, μια δημοσιογράφος-φίλη με την οποία μοιράζονται ένα ένοχο μυστικό. Ένα πρόσωπο από το παρελθόν του Charlatan κάνει την εμφάνιση του στο Παρίσι και......... Το Monsieur Charlatan ξεκίνησε ως web-comic, και με τη βοήθεια του indiegogo και της kickstarter πλατφόρμας του, κατάφερε να φτάσει και στην έντυπη μορφή του, μαζεύοντας μάλιστα πάνω από €7.000! Το βιβλίο είναι μεγάλου μεγέθους,γερό, με μαλακό εξώφυλλο, και το χαρτί είναι illustration, βαρύ και ανθεκτικό. Γενικά, η ποιότητα έκδοσης είναι σε πολύ υψηλά επίπεδα και οι 220 σελίδες του, μαζί με το μέγεθος και την ποιότητα του χαρτιού, κάνουν τα €15,00 μια πολύ καλή τιμή. Στο ευρύ κοινό διατέθηκε στο Comicdom του 2017. Το γεγονός ότι ξεκίνησε την πορεία του ως web-comic γίνεται εμφανές στα πρώτα κεφάλαια οπότε και η δράση "πετάει" από καρέ σε καρέ, χωρίς ιδιαίτερη σύνδεση μεταξύ τους. Στην πορεία όμως ομαλοποιείται και αποκτά έναν κανονικό ρυθμό. Η ιστορία δεν διεκδικεί δάφνες πρωτοτυπίας, αλλά είναι ωραία δοσμένη και 1-2 twists είναι έξυπνα και ωραία τοποθετημένα στην ροή της ιστορίας. Το σχέδιο είναι "καρτουνέ", αλλά καλοδουλεμένο και όχι πρόχειρο και οι χρωματισμοί είναι άλλοτε φωτεινοί και άλλοτε μουντοί, πάντοτε όμως ταιριαστοί. Δεν δίνεται ιδιαίτερη έμφαση στους διαλόγους, αλλά στη δράση και στα γρήγορα εναλλασσόμενα και εντυπωσιακά καρέ. Σαν γενική αίσθηση, θα το κατατάξω στα κόμικ που εγώ αποκαλώ "κινηματογραφικά". Κόμικς δηλαδή στα οποία οι σελίδες γυρίζουν πάρα πολύ γρήγορα, διαβάζονται πάρα πολύ γρήγορα (το διάβασα ολόκληρο σε μισή ώρα) αλλά και δυστυχώς ξεχνιούνται εξίσου γρήγορα. Ίσως είναι άδικο γιατί, ειδικά στο σχέδιο, η Σαλαμαλίκη έχει κάνει καλή δουλειά και σίγουρα δεν "ξεπέταγε" τις σελίδες της. Τα περισσότερα καρέ έχουν ωραίες λεπτομέρειες και έχουν πολύ γούστο και καλαισθησία. Για ελληνική δουλειά την θεωρώ πάρα πολύ καλή και θα πρότεινα σε όλους να τη διαβάσουν. Από τις καλύτερες πρώτες εντυπώσεις που έχω αποκομίσει από πρωτοεμφανιζόμενο δημιουργό, η Σαλαμαλίκη στη πορεία μας έχει δώσει 3 τεύχη από την σειρά "Η Μητρόπολη του Χρυσού" (Jemma Press) αποδεικνύοντας ότι ήρθε για να μείνει και να πρωταγωνιστήσει στα ελληνικά κομιξικά δρώμενα.\nΣτη Σαλαμίνα και στις Πλαταίες (Κατερίνα Σέρβη, Θανάσης Πέτρου)\nGreekComicFan posted a topic in Έλληνες δημιουργοί\nΗμερομηνία Έκδοσης: 11-2017 472 π.Χ και οι Αθηναίοι παρακολουθούν μια παράσταση του Αισχύλου για τον αποκαλούμενο ως μεγάλο πόλεμο, τον πόλεμο ενάντια στους Πέρσες, την οποία χορηγεί ο Περικλής στην πρώτη του δημόσια ενέργεια. Το ανέβασμα ενός έργου βασισμένο σε πρόσφατα πραγματικά γεγονότα παραξενεύει τους πολίτες αλλά στο τέλος το επευφημούν, δίνοντας αφορμή να θυμηθούν την δική τους συμβολή στον πόλεμο, αναλύοντας γεγονότα που αναγκαστικά η παράσταση δεν μπορούσε να καλύψει, δίνοντας έτσι τα γεγονότα υπό την ματιά των απλών ανθρώπων. Συνέχεια τις σειράς που καλύπτει τα γεγονότα των Περσικών Πολέμων από την Κατερίνα Σέρβη και τον Θανάση Πέτρου. Το ίδιο αξιόλογη με το Στη μάχη του Μαραθώνα και το Στη μάχη των Θερμοπυλών. Ίδιο μεγάλο μέγεθος επίσης ενώ ακόμα για μια φορά έχει παράρτημα με επεξηγήσεις. Η χρήση των δημιουργών ως πρωταγωνιστών στο κόμικ, συνεχίζει να γίνεται με ισορροπημένο τρόπο, δίνοντας μας το πλαίσιο αναφοράς της εποχής και των τεκταινόμενων της εκεί που χρειάζεται. Τα συγκεκριμένα άλμπουμ εντάσσονται σε μια υπερσειρά με τίτλο Ιστορικά Εικονογραφημένα του Πατάκη. Δεν ξέρω αν υπάρχουν ήδη άλλα άλμπουμ υπό αυτή την ομπρέλα ή αν υπάρχει πλάνο και για άλλα άλμπουμ σε αυτή την σειρά.\nΕπική φαντασία κόντρα στα στερεότυπα [Κουκουλάς Γιάννης, efsyn.gr, 09/08/2021]\nΕπική φαντασία κόντρα στα στερεότυπα Ξεκίνησε το 2017 και ολοκληρώθηκε πριν από λίγες εβδομάδες η «Μητρόπολη του Χρυσού» της Αγγελικής Σαλαμαλίκη, μια συναρπαστική ιστορία επικής φαντασίας σε τέσσερα μέρη για τη φιλία, την αφοσίωση, την επανάσταση, την αντίσταση στην εξουσία «Άκου… Αυτόν τον πόλεμο δεν τον θέλαμε. Αλλά όταν έρχονται να σε σκοτώσουν και να καταστρέψουν ό,τι αγαπάς, οφείλεις να αμυνθείς. Έτσι δεν είναι; Έχουν μείνει ελάχιστοι πλέον από εμάς και όλοι αιχμάλωτοι. Ο χρυσός. Ο χρυσός μάς κρατάει αιχμάλωτους. Όταν κατάλαβαν ότι μπορούν να μας ελέγχουν με τον χρυσό, μετατραπήκαμε σε όπλα. Φυλές εξαφανίστηκαν. Κόσμοι καταστράφηκαν. Και οι δυνατοί έμειναν να παλεύουν. Οι Κανίβαλοι γιατί είναι πολεμιστές και δεν ξέρουν τίποτα άλλο να κάνουν από το να σκοτώνονται σε μάχες και οι Αλχημιστές που είναι οι μόνοι που κατασκευάζουν τον χρυσό. Και οι δυο κοιτάνε ποιος θα κυριαρχήσει. Θες να σου πω εγώ; Κανείς. Κανείς δεν θα κυριαρχήσει. Γιατί σύντομα όλοι θα είναι νεκροί». Με αυτό τον πρόλογο ξεκινούσε το πρώτο μέρος από τη «Μητρόπολη του Χρυσού» (εκδόσεις Jemma Press) της Αγγελικής Σαλαμαλίκη («Monsieur Charlatan» κ.ά.) συστήνοντας στους αναγνώστες τους κεντρικούς πρωταγωνιστές: τον Ιγκόρ, στρατηγό του στρατού των Αλχημιστών την ώρα που κινδυνεύει να πεθάνει από τα χέρια των συντρόφων του σε έναν αγώνα για την εξουσία, και ένα πανίσχυρο τηλεπαθητικό Γουίβερν, έναν Σκλάβο που μπορεί να γίνει υπερόπλο στα χέρια των μοχθηρών. Ο Σκλάβος ζητά άσυλο αλλά διψά για εκδίκηση από όσους του κατέστρεψαν τη ζωή. Είναι φοβερά επιφυλακτικός, έχει όμως αισθήματα και ένα ισχυρό ένστικτο να εμπιστεύεται το Καλό. Μια μοναδική φιλία αναπτύσσεται ανάμεσα στον Σκλάβο και τον Ιγκόρ που θα εξελιχθεί σε ερωτική σχέση μεταξύ τους. Ανατρέποντας κάθε στερεότυπο στην επική φαντασία, εκεί που συνήθως οι άνδρες είναι αρρενωποί, μάτσο και «κυνηγοί» θηλυκών και νοιάζονται μόνο για την ολοκλήρωση της αποστολής τους, την επίδειξη της ανδρείας τους, την απόδειξη της υπακοής τους στον αρχηγό, τον βασιλιά, τον αφέντη. Θα ήταν αρκετή και μόνο η τόλμη της δημιουργού, σε ένα περιβάλλον με φωτιές, αποκεφαλισμούς, θανάτους και άφθονο αίμα, να επικεντρωθεί σε έναν έρωτα μεταξύ ανδρών για μια αναφορά στο έργο της. Όμως δεν είναι μόνο αυτό. Είναι και η μεστή ιστορία, οι κοφτοί διάλογοι, οι ανατροπές και πάνω απ’ όλα τα πολύ όμορφα σχέδια. Για το πρώτο μέρος της σειράς με τίτλο «Ο Σκλάβος» η Αγγελική Σαλαμαλίκη απέσπασε το Βραβείο Καλύτερου Σχεδίου στα Ελληνικά Βραβεία Κόμικς το 2018 και πάνω σε αυτή την επιτυχημένη συνταγή συνέχισε και στα τρία επόμενα τεύχη της σειράς («Ο Αλχημιστής», «Γενοκτονία» και «Αμάλγαμα»), παρουσιάζοντας εντυπωσιακές σκηνές μαχών με πλάσματα μιας οργιώδους φαντασίας και συνθέτοντας έναν δυστοπικό κόσμο που μόνα κίνητρα είναι η επιβίωση, ο χρυσός και η εξουσία. Αυτό το κλισέ σε πολλά ανάλογης θεματικής έργα που αρκούνται στην περιπέτεια, τη δράση και τη δύναμη, καταρρέει από την αφοσίωση των δύο πρωταγωνιστών και την πίστη τους σε έναν καλύτερο κόσμο πάνω σε άλλα πρότυπα. Με την αγάπη τους να μην είναι ίσως ικανή να νικήσει τα πάντα. Να είναι αρκετή όμως για να τους κάνει ευτυχισμένους. Πηγή\nThe Smell of Starving Boys (Loo Hui Phang, Frederik Peeters)\ngeo_trou posted a topic in Γαλλία / Βέλγιο\nΟ Oscar Forrest, ένας Ιρλανδός φωτογράφος που προσπαθεί να ξεφύγει από το παρελθόν του, συμμετέχει σε μια ολιγομελή αποστολή στις ανεξερεύνητες (από τον λευκό άνθρωπο) εκτάσεις της Άγριας Δύσης. Ο κύριος Stingley, αρχηγός της αποστολής, καταγράφει με ασυνήθιστη ακρίβεια όσα βλέπει στους ινδιάνικους καταυλισμούς και μιλάει συνεχώς για έναν καινούργιο, τέλειο κόσμο που θα γεννηθεί σε αυτά τα εδάφη. Το τρίτο και τελευταίο μέλος της αποστολής είναι ο Milton, ένα αγροτόπαιδο από το Κάνσας με παράξενες ικανότητες. Οι τρεις τους, αφού διασχίσουν το Τέξας, φτάνουν στην περιοχή των Κομάντσι, των φημισμένων ιππέων των Μεγάλων Πεδιάδων... Πρόκειται για ένα graphic novel 104 σελίδων, το οποίο εκδόθηκε το 2016 από την Casterman, με τον τίτλο L'odeur des garçons affamés. Απέσπασε τρία βραβεία, με κυριότερο αυτό του Prix Saint-Michel Καλύτερου Σχεδίου. Το 2017 η SelfMafeHero έβγαλε την αγγλόφωνη (σκληρόδετη) έκδοση. Κάθε κόμικ που βγάζει ο Frederik Peeters, αποτελεί για εμένα γεγονός. Όταν πριν κάποια χρόνια είδα ότι πρόκειται να ασχοληθεί με το western, ενθουσιάστηκα, γιατί περίμενα ότι θα δώσει μια φρέσκια οπτική στο κουρασμένο αυτό είδος. Βέβαια, τα credits του σεναρίου πάνε στην Loo Hui Phang. Γεννημένη στο Λάος και μεγαλωμένη στην Γαλλία, η Phang έχει γράψει αρκετά κόμικς, αλλά προσωπικά δεν την γνώριζα. Τελικά, το γιατί καθυστέρησα τόσο πολύ να διαβάσω το The Smell of Starving Boys δεν το ξέρω ούτε κι εγώ. Είναι κάπως δύσκολο να γράψω για το κόμικ αυτό. Από τις πρώτες κιόλας σελίδες, υπάρχουν λεπτομέρειες που δημιουργούν μια αδιευκρίνιστα απόκοσμη αίσθηση. Μέχρι να ολοκληρώσω την ανάγνωση, αυτή η αίσθηση παρέμενε στο στομάχι μου. Στο ενδιάμεσο είχαν περάσει μπροστά από τα μάτια μου παρανοϊκά σχέδια, υπερφυσικά όντα και σεξουαλικές «παρεκκλίσεις». Δεν είναι τόσο παράξενο όσο το Pachyderme, αλλά αρκεί για να αποκλείσει ένα σημαντικό μέρος του αναγνωστικού κοινού που θέλει να διαβάσει ένα western. Οι απόψεις της Phang με βρίσκουν σύμφωνο και μου άρεσε ο τρόπος που τις πέρασε στο κόμικ, παρότι πιστεύω ότι σε κάποιους θα φανούν παράταιρες. Η ιστορία έχει ενδιαφέρον, γιατί είναι αδύνατη οποιαδήποτε πρόβλεψη για το τι μέλλει γενέσθαι. Σίγουρα κάποια πράγματα έχουν επίτηδες αφεθεί μετέωρα κι αυτό είναι κάτι που δεν με χαλάει, if done right. Το στοιχείο αυτό είναι που το καθιστά ένα κόμικ πολλαπλών αναγνώσεων. Όσον αφορά το artwork, δεν θα αναλωθώ σε πολλά λόγια: θα μπορούσα να μιλάω για ώρα για τον Peeters, για την ευαισθησία που διακρίνει τα πρόσωπα των χαρακτήρων του, τον ρεαλισμό των τοπίων και την δυναμική των ονειρικών σκηνών. Όχι μόνο για το εν λόγω κόμικ, αλλά για το σύνολο της βιβλιογραφίας του. Μου άρεσε; Σαφώς. Θα το ξαναδιάβαζα; Ναι. Δεν ξέρω σε πόσους θα το πρότεινα, αλλά σίγουρα θα μείνει για αρκετό καιρό στο μυαλό μου.\nAlone (Christophe Chabouté)\ndimia posted a topic in Γαλλία / Βέλγιο\nΤι είναι ο άνθρωπος τελικά; Πως γνωρίζει πραγματικά τον κόσμο; Μέσω της εμπειρίας ή της φαντασίας; Τι δίνει νόημα στη ζωή; Καταρχάς, έχει νόημα από μόνη της ή πρέπει να της το δώσουμε εμείς; Τελικά, είναι κοινωνικό ον ή μπορεί να ζήσει μια ζωή κλεισμένος σε ένα φάρο, μακριά από την ανθρώπινη επαφή; Αντέχει μόνος του; ή καλύτερα, μπορεί να ζήσει μια ποιοτική ζωή χωρίς άλλου ανθρώπους; Πότε θα σταματήσουν οι ερωτήσεις αυτής της παρουσίασης; Με όλα αυτά τα ερωτήματα(πλην του τελευταίου) ασχολείται το αριστουργηματικό Alone του μετρ του ασπρόμαυρου σχεδίου και της noir αισθητικής των έντονων κοντράστων, Christophe Chabouté. Πραγματικά δε θέλω να εισχωρήσω σε λεπτομέρειες της πλοκής, για να μη καταστρέψω την μοναδική ροή των γεγονότων που όσο προχωρά η ανάγνωση σε ξαφνιάζουν και σε μαγνητίζουν. Δίνοντας το γενικότερο πλαίσιο λοιπον, η ιστορία κυλά γύρω από τον μοναδικό κάτοικο ενός φάρου, τον οποίο συχνά πυκνά επισκέπτεται ένα πλοίο, μεταφέροντας τρόφιμα για να τον εφοδιάσουν. Ποτέ ωστόσο δεν υπάρχει επικοινωνία μεταξύ των δύο πλευρών. Και εδώ γεννιέται το ερώτημα: γιατι; Η απάντηση βρίσκεται στη ανάγνωση του βιβλίου, που σας συστήνω οπωσδήποτε να ξεκινήσετε. Προσωπικά ήταν μια ιστορία που μου δίδαξε πως αναπτύσσεται μια αφήγηση σχεδόν αποκλειστικά με τις εικόνες. Οι διάλογοι είναι λιγοστοί(είναι πολύ κοντά στο βουβό κόμικ) και παρά τις πολλές σελίδες του(συγκεκριμένα 384) του, ολοκληρώνεται μέσα σε μία βραδιά. Κάτι που φυσικά δεν προτείνω, διότι έτσι δε θα απολαύσετε το μοναδικό ασπρόμαυρο σχέδιο το οποίο αξίζει να χαζεύετε για ώρα. Κάποια καρέ είναι τόσο απλά και ταυτόχρονα τόσο περίπλοκα, που δε γίνεται να τα προσπεράσεις. Είναι μια μοναδική εμπειρία, όπως καταλαβαίνετε, ανήκει στα αγαπημένα μου κόμικ. Αν μπορούσα να το συνδέσω με κάποιον άλλο δημιουργό, θα έλεγα πως συγγραφικά μου θυμίζει την απλότητα του Jarmusch, ενώ σε επίπεδο σχεδίου τα πυκνά σχέδια φέρνουν στο μυαλό, τον επίσης αγαπημένο Eduardo Risso. Διαβάστε το, αξίζει. ΥΓ: Διαβάστηκε σε 3 μέρες, με κάμποσες ώρες μελέτης του σχεδίου, από Faber κ Faber- με ποιοτική βιβλιοδεσία και ποιότητα σελίδων, και σε προσιτή τιμή, νομίζω αξίζει πραγματικά. Η πρώτη έκδοση ήταν από Gallery 13\nBlood on the Tracks/Chi no Wadachi (Shūzō Oshimi)\nkabuki posted a topic in Manga / Manhwa / Manhua\nBlood on the Tracks/Chi no Wadachi (εναλλακτικός τίτλος A trail of blood) Ο Seiichi δείχνει το κλασικό αγόρι στην προεφηβεία. Κάνει παρέα με τους φίλους του στο σχολείο, αράζει στο σπίτι με με τον ξάδελφό του και έχει το πρώτο του ερωτικό ενδιαφέρον. Η οικογένειά του εκ πρώτης όψεως δείχνει τέλεια, με μια μητέρα να τον λατρεύει. Ίσως περισσότερο από το συνηθισμένο... (Κι αυτό οδηγεί σε πολλά και διάφορα, αλλά θα τα ανακαλύψετε διαβάζοντας το manga, να μη σας το χαλάσω - όσα λιγότερα ξέρετε για την υπόθεση, τόσο το καλύτερο ) Η σχέση της μητέρας με τον τρόμο δεν είναι καθόλου άγνωστη στον κόσμο της τέχνης. Ποιος μπορεί να ξεχάσει το Ψυχώ; Η οικογένεια και η σχέση του παιδιού με τη μητέρα, είναι από τις σχέσεις που δημιουργούν την μεγαλύτερη ασφάλεια (ή έστω έτσι θα έπρεπε). Όταν αυτό δεν συμβαίνει, όταν η υπερπροστατευτικότητα και το δέσιμο παίρνει απρόσμενες τροπές, η ανασφάλεια κι η αγωνία που δημιουργείται στον αναγνώστη/θεατή, είναι ιδανικό περιβάλλον για τη γέννηση του τρόμου. Εκεί, στα πιο κοντινά, όχι στο χώρο του φανταστικού. Στα πράγματα δυστυχώς, που μπορεί να συμβούν κι ο καθένας απεύχεται. Παρακολουθούμε, από τις πρώτες σελίδες, τη Μητέρα, μέσα από τα μάτια ενός παιδιού. Κυριολεκτικά. οι πρώτες σελίδες αφήνουν την αίσθηση ότι είσαι εσύ το παιδί που κρατάει το χέρι της μητέρας σου. Που όλα δείχνουν φυσιολογικά μέσα από τα παιδικά μάτια, μέχρι που κάποιες λεπτομέρειες, κάποιες εκφράσεις, κάποια μικρογεγονότα, δείχνουν ότι δεν είναι όλα τόσο τέλεια όσο μοιάζουν. Βλέπουμε τα ψυχολογικά προβλήματα ενός γονιού, μέσα από το POV ενός παιδιού, που αντιλαμβάνεται αργά και βασανιστικά την αλήθεια και μπορεί να καθορίσουν και τη μετέπειτα προσωπικότητά του. Τις ενοχές που μπορεί να νιώθει για το αν κρίνει την μητέρα του, τις τοξικές πλευρές της αγάπης. Ίσως να είναι το slow burner κόμικ που έχω διαβάσει, με την πιο γρήγορη ροή - εκπληκτικά δουλεμένη, νομίζω ότι ο Shūzō Oshimi εκμεταλλεύεται τος δυνατότητες του μέσου των κόμικς στο έπακρο. Η ικανότητά του να χτίζει ατμόσφαιρα ψυχολογικού τρόμου, μέσα από μια φαινομενικά απλή ιστορία, είναι υποδειγματική. Στήνει σελίδες, που φαίνονται πολύ φυσιολογικές, αλλά έχεις διαρκώς την αίσθηση ότι το κακό παραμονεύει. Η χρήση των σκιών, τα αποσπασματικά κοντινά, μικρές μη φυσιολογικές κινήσεις, οι σιωπές, κρατούν τον αναγνώστη συνεχώς σε εγρήγορση, μέσα από ένα καταπληκτικό ντεκουπάζ. Ο Shūzō Oshimi είναι πολύ γνωστός mangaka και για άλλα έργα του, κυρίως το Happiness και το Flowers of Evil, που θα είναι σίγουρα ανάμεσα στα επόμενα manga που θα διαβάσω. Τα τελευταία κεφάλαια του manga έχουν δώσει μια νέα τροπή στην ιστορία και δεν ξέρω πως νιώθω γι αυτό. Σίγουρα δεν μπορώ να μαντέψω πως θα εξελιχθεί, ο δημιουργός κάνει πολύ καλή δουλειά στο να μην κάνει exposition. Να μη σε αφήνει να μαντέψεις πότε θα γίνει το κακό και τι μορφή θα έχει. Συνολικά, από τα πιο δυνατά manga που έχω διαβάσει και από τα πιο δυνατά ψυχολογικά θρίλερ γενικότερα. Πιθανότατα δεν είναι για όλους, καθώς η ψυχολογική παιδική κακοποίηση είναι πολύ αληθοφανής και μπορεί κάποιοι να μην το σηκώνουν. Έχουν κυκλοφορήσει 10 τόμοι, 97 κεφάλαια ως τώρα και έπεται συνέχεια. Μπορείτε να το διαβάσετε και από δω (μέχρι να το αγοράσετε)\nΠρόσφυγες (Giovanni Rigano, Eoin Colfer)\nΘρηνωδός posted a topic in Μεταφρασμένα\nΜία ακόμα κόμικ κυκλοφορία των εκδόσεων Πατάκη, το "Πρόσφυγες" έρχεται από την ομάδα πίσω από τα πασίγνωστα μυθιστορήματα παιδικής λογοτεχνίας "Αρτέμης Φάουλ". Ο Eoin Colfer συνεργάζεται με τον Andrew Donkin στο σενάριο και με το σκίτσο του Giovanni Rigano μας προσφέρει μια - όχι και τόσο - παιδική ιστορία με κοινωνικό περιεχόμενο όπου διαπραγματεύεται την πορεία ενός μικρού πρόσφυγα, του Ίμπο, και το ταξίδι του για επιβίωση στην Βόρεια Αφρική. Η έκδοση του Πατάκη είναι σκληρόδετη με βαρύ χαρτί. Πέρα από δύο εισαγωγικά σημειώματα από τους Έλι Βιζέλ (Βραβευμένος με Νόμπελ Ειρήνης και επιζών του ολοκαυτώματος) και Μυρσίνη Ζορμπά (Μέλος του δικτύου για τα δικαιώματα του παιδιού) καθώς και ένα μονοσέλιδο επίλογο των δημιουργών, περιέχεται μια πεντασέλιδη παρόμοια θεματολογικά ιστορία με τίτλο "Η ιστορία της Έλεν", πέντε σελίδες προσχέδια και σύντομα βιογραφικά της δημιουργικής ομάδας. Ο εκδότης δίνει στο σάιτ ονομαστική τιμή στα 11,10 αλλά βρίσκεται με 6,60 στην πρωτοπορία. Άρθρο της Guardian για το κόμικ Προσωπική ιστοσελίδα του Eoin Colfer\nComicSoap (Σπύρος Δερβενιώτης)\nIndian posted a topic in Έλληνες δημιουργοί\nΈχουμε διαβάσει κόμικς αφιερωμένα στα...κόμικς, αφιερωμένα στους δημιουργούς κόμικς, αφιερωμένα στα συνέδρια κόμικς. Ε, ήρθε η ώρα να διαβάσουμε κι ένα κόμικ, αφιερωμένο στους ιδιοκτήτες κομικσάδικων. Ο βετεράνος δημιουργός Σπύρος Δερβενιώτης, βασιζόμενος σε αφηγήσεις του Φραγκίσκου Ζουταλούρη, ανέβασε στο Socomic μερικά μονοσέλιδα στριπάκια, που έχουν σαν κύριο θέμα την καθημερινότητα ενός τυπικού ιδιοκτήτη κομικσάδικου και τρελαμένου με τα κόμικς και τα οποία ήρθε το πλήρωμα του χρόνου να περάσουν από την οθόνη του υπολογιστή, στο χαρτί. Έτσι κι έγινε, λοιπόν, στο ComicDom 2017 (συγκεκριμένα στις 07/04). Υπεύθυνη γι΄αυτό είναι η JEMMA PRESS, η οποία δημιούργησε ένα τεύχος 52 σελίδων. Στις σελίδες 45-48 τα κείμενα επιμελήθηκε ο ίδιος ο Φραγκίσκος Ζουταλούρης. Η έκδοση της JEMMA κυμαίνεται στα ίδια πλαίσια με τις υπόλοιπες εκδόσεις της. Το τεύχος έχει μαλακό εξώφυλλο, δεμένο με ράχη κι έχει διαστάσεις 16.5 x 24.0 cm. Το κόμικ, με εξαίρεση το εξώφυλλο είναι ασπρόμαυρο με ένα χαρτί που έχει μία μπεζ απόχρωση τεχνητής "παλαιότητας". Από το οπισθόφυλλο Η γνώμη μου Κόμικ του Σπύρου Δερβενιώτη + κόμικ που αφορά των κλάδο των κόμικς = Αυτό είχα στο μυαλό μου όταν ξεκίνησα να διαβάζω το άλμπουμ αυτό και στο τέλος δεν διαψεύστηκα ούτε στο ελάχιστο. Τα στριπάκια ήταν κωμικά και χαριτωμένα και βάζουν τον αναγνώστη αρκετά βαθιά στην κουλτούρα και στα μυστικά του επαγγέλματος του ιδιοκτήτη ενός κομικσάδικου. Μεταξύ αστείου και σοβαρού (εντάξει, πιο πολύ αστείου) αναλύονται καταστάσεις, θεωρίες επάνω στο αντικείμενο καθώς και είδη πελατών που επισκέπτονται ένα τέτοιο μαγαζί. Είναι μία σειρά που σίγουρα την ξεχωρίζω για το εύστοχο χιούμορ της. Είμαι περίεργος να μάθω την γνώμη του "Mr. JEMMA", Λευτέρη Σταυριανού, για το θέμα. Συμφωνεί, διαφωνεί, έχει ζήσει παρόμοιες καταστάσεις? Την επόμενη φορά που θα τον συναντήσω, θα τον ρωτήσω. Το σχέδιο είναι λιτό και χοντροκομμένο, με αρκετά εξώφυλλα γνωστών κόμικς να παρελαύνουν στις σελίδες. Προσωπικά δεν με πείραζε, ούτε και χρειαζόταν κάτι ιδιαίτερο, μιας και το "σενάριο" μιλούσε από μόνο του. Μία σύντομη παρουσίαση του κόμικ από το Comicdom\nMister Invincible (Pascal Jousselin)\nΟ Mister Invincible είναι ο προστάτης των αδυνάμων, υπερασπιστής του Νόμου, ο Καλός Σαμαρείτης που βοηθάει την τυφλή Δικαιοσύνη να περάσει τον δρόμο! Δεν πετάει, δεν έχει υπεράνθρωπη δύναμη, ούτε κάποιον παράγοντα ίασης... απλά κάμπτει τους κανόνες των κόμικς! Δημιούργημα του Pascal Jousselin και χρωματισμένος από την Laurence Croix, ο Mister Invincible (Imbattable στην χώρα του ροκφόρ και της σαμπάνιας), εμφανίστηκε στις σελίδες του θρυλικού Spirou το 2013, προκαλώντας αρκετή βαβούρα. Με την καλή έννοια πάντα, γιατί αυτά που σκαρφίζεται ο Jousselin είναι εξαιρετικά πρωτότυπα και αστεία. Δεν συμβαίνει συχνά πια ένα χιουμοριστικό κόμικ να βοηθάει στην πρόοδο του μέσου, αλλά το Mister Invincible αποτελεί εξαίρεση. Οι περιπέτειες του Mister Invincible κυμαίνονται από μονοσέλιδες διασώσεις γατών σε μια γαλλική κωμόπολη ως την πολυσέλιδη αντιμετώπιση χρωμο-τρομοκρατών στην Ουάσιγκτον. Με εφευρετικότητα, οικονομία και φρεσκάδα ο Jousselin στήνει ένα πολύ φρέσκο κόμικ. Δείτε τις από πάνω σελίδες, μην χαραμίζω (ηλεκτρονικό) μελάνι. Στα γαλλικά έχουν κυκλοφορήσει δύο τόμοι από τις εκδόσεις Dupuis (2017 και 2018), συν ένα αλμπουμάκι, με πρωταγωνιστή τον Jean-Pierre, αστυνόμο και συχνό sidekick του Mister Invincible. Το 2018 μεταφράστηκαν στα αγγλικά τα δύο βασικά άλμπουμ από την Europe Comics και το 2020 κυκλοφόρησαν (υποθέτω με την ίδια μετάφραση) σε έντυπη μορφή από την Magnetic Press. Διαβάστε το σε οποιαδήποτε μορφή!\nDirk Gently - Ολιστικό Πρακτορείο Ντετέκτιβ (Arvind Ethan David, Chris Ryall, Ηλίας Κυριαζής, Tony Akins, John Livesay)\nkabuki posted a topic in Μεταφρασμένα\nΑπό το οπισθόφυλλο: ΜΕΓΑΛΟΣ ΟΛΙΣΤΙΚΟΣ ΤΟΜΟΣ Αφού έγραψε το θρυλικό Hitchhiker's Guide to the Galaxy, ο αγαπημένος συγγραφέας Douglas Adams δημιούργησε τον Ντερκ Τζέντλυ: έναν ντετέκτιβ που πιστεύει στη θεμελιώδη διασυνδεσιμότητα των πάντων και έχει μια μοναδική σχέση με τους νόμους των πιθανοτήτων και της φυσικής. Επίσης, αγαπάει τις γάτες και την πίτσα. Ο Μεγάλος Ολιστικός τόμος περιέχει τις ιστορίες "Ένα κουτάλι πολύ κοντό" και "Η διασυνδεσιμότητα των Βασιλέων". Στο "Ένα κουτάλι πολύ κοντό" ο Ντέρκ ερευνά μια παράξενη υπόθεση λαθροθηρίας, μερικούς άφωνους τουρίστες και το εσωτερικό της μύτης ενός ρινόκερου. Στο " Η διασυνδεσιμότητα των βασιλέων" ο Ντερκ βρίσκεται στην υπερβολικά ηλιόλουστη, υπερβολικά χαρούμενη και γενικά υπερβολικά παράξενη - ακόμη και για τον Ντερκ - πόλη του Σαν Ντιέγκο στην Καλιφόρνια, με μια υπόθεση στην οποία εμπλέκονται μετενσαρκωμένοι Αιγύπτιοι, χρυσά κινητά τηλέφωνα και κατά συρροή δολοφόνοι. Και οι δυο ιστορίες ακολουθούν τα γεγονότα των μυθιστορημάτων Dirk Gently's Holistic Detective Agency και The Long Dark Tea-Time of the Soul. Ανήκω σ' αυτούς που ανακάλυψαν τον Dirk Gently σχετικά πρόσφατα. Είχα δει την πολύ καλή σειρά σειρά του BBC America σε συνεργασία με το Netflix , ότι αυτός ο τύπος ήταν δημιούργημα του Douglas Adams (που δεν έχω διαβάσει τίποτα δικό του και ντρέπομαι γι αυτό) είδα και στο περίπτερο του Star Comics ότι είχε βγει αμερικάνικη έκδοση του κόμικ με σχέδιο του Κυριαζή και το τσίμπησα! Γούσταρα πολύ το κόμικ, όπως και τη σειρά και υποσχέθηκα στον εαυτό μου πως θα διαβάσω και τα βιβλία στην πρώτη ευκαιρία. Σκεφτόμουν επίσης ότι είναι κρίμα που δεν έχει βγει στα ελληνικά. Και χάρηκα πάρα πολύ όταν ανακοινώθηκε η ελληνική έκδοση και ακόμα περισσότερο όταν την έπιασα στα χέρια μου. Η έκδοση: Δεν έχει να ζηλέψει τίποτα από την αμερικάνικη έκδοση της IDW εξίσου καλό χαρτί, χορταστικό μέγεθος, σταθερή ράχη, έξτρας : εξώφυλλα και φωτογραφίες από τα γυρίσματα της σειράς και πρόλογο από τον Ηλία Κυριαζή. Η γραφιστική επιμέλεια και το lettering είναι του Βασίλη Φωτσεινού (The Sandman) και η μεταφραστική επιμέλεια του Bασίλη Γιαννόπουλου (saveapenguin) που έκαναν πολύ καλή δουλειά. Από τις ελληνικές εκδόσεις που χαίρομαι που υπάρχουν στη βιβλιοθήκη μου κι εύχομαι πολλές ακόμα αντίστοιχες εκδόσεις στο Star Comics! Το σενάριο: Όπως ανέφερα και πιο πάνω, η επαφή μου με τον ήρωα είναι πολύ φρέσκια, οπότε δεν μπορώ να σας πω αν είναι εξίσου καλό με το πρωτότυπο υλικό ή όχι, μπορώ να σας πω όμως ότι το όλο κονσεπτ μου άρεσε πολύ, οι χαρακτήρες κι οι ιστορίες έχουν φρέσκο αέρα και ιδιαίτερες πινελιές που κάνουν το κόμικ να ξεχωρίζει, ακόμα κι όταν δεν είναι σούπερ πρωτότυπες. Το χιούμορ είναι λεπτό και σουρεαλιστικό, ο ρυθμός σωστός. Κάπου διάβασα ότι ο Ντέρκ Τζέντλυ είναι κράμα Doctor Who & Sherlock Holmes. Εμένα μου έκανε περισσότερο για εκλεκτή συγγένεια Doctor Who & Dylan Dog, που διατηρεί όμως την αυθεντικότητά του. Η ικανότητα του ήρωα να λύνει μυστήρια μέσα από τρελές συμπτώσεις και την ικανότητά του να συνδέει τα πάντα είναι απολαυστική! Διασκέδασα και με τις δύο ιστορίες, αλλά ξεχωρίζω την ¨Ένα κουτάλι πολύ Κοντό". Το σχέδιο: Μπορώ να πω 'ότι το σχεδιαστικό στυλ του Κυριαζή ταιριάζει γάντι με το Dirk Gently. Tο σχέδιο του Akins μου φαινόταν λίγο πιο "σοβαρό" και "παλιό" για τα γούστα μου συγκριτικό με το σχέδιο του Κυριαζή, που ήταν πιο παιχνιδιάρικο, όπως νομίζω ότι ταιριάζει με την ιδιοσυγκρασία του ήρωα, τις περιπέτειες του και τα φλασμπακς του. και μια πολύ ενδιαφέρουσα συνέντευξη του σεναριογράφου Arvind Ethan David για το κόμικ, αλλά και για τη γνωριμία του με τον Douglas Adams.\nArvind Ethan David Chris Ryall\nStrange Fruit (J.G. Jones, Mark Waid)\nΤο "Strange Fruit" είναι ένα θρυλικό τραγούδι, που το ξέρουμε από την τεράστια Billie Holiday, η οποία το έκανε διάσημο, αν και δεν ήταν η πρώτη που το τραγούδησε. Μιλάει για τα "περίεργα φρούτα", τα οποία υπήρχαν σε δέντρα των ΗΠΑ, κυρίως στο Νότο, και τα οποία έμοιαζαν σκανδαλωδώς με πτώματα κρεμασμένων μαύρων. Το ομότιτλο κόμικ των J.G. Jones και Mark Waid αφηγείται μια ιστορία, που έχει σχέση με το ρατσισμό. Η ιστορία τοποθετείται χρονικά το 1927 και τοπολογικά στην πολιτεία του Μισισίπη, στην καρδιά του αμερικανικού νότου, εκεί που βασίλευε ο ρατσισμός και εκκινεί από το πραγματικό περιστατικό μιας μεγάλης πλημμύρας στην περιοχή εκείνη ακριβώς τη χρονιά. Ενώ οι περισσότεροι λευκοί περιφρονούν τους μαύρους και τους υποχρεώνουν να δουλέψουν στο φράγμα με μισθούς πείνας. Καθώς ένας τσακώνεται με μια παρέα λευκών και επιχειρεί να διαφύγει, όλοι παρατηρούν μια λάμψη από τον ουρανό, η οποία καταλήγει στην πρόσκρουση ενός αντικειμένου στη Γη. Δεν αποτελεί έκπληξη, το ότι το αντικείμενο είναι ένα διαστημόπλοιο, είναι όμως έκπληξη, ότι ο επιβάτης είναι ένας θηριωδών διαστάσεων μαύρος! Καθώς ο ποταμός πλημμυρίζει και οι φυλετικές εντάσεις βαίνουν σε κορύφωση, όλοι ετοιμάζονται για μια σύγκρουση. Είναι προφανείς οι προθέσεις των δημιουργών, να φτιάξουν μια ιστορία, που να εμπνέεται τόσο από πραγματικά περιστατικά, όσο και να αποτελεί φόρο τιμής στα κλασικά αμερικανικά κόμικς, προσπαθώντας να θίξουν και το φλέγον και, δυστυχώς ακόμη και σήμερα υπαρκτό, ζήτημα του ρατσισμού στις ΗΠΑ. Η ιστορία είναι αρκετά καλογραμμένη, οι πληροφορίες, που μαθαίνουμε ακριβώς όσες χρειάζονται για την υπόθεση (για παράδειγμα, δεν πληροφορούμαστε για την προέλευση του εξωγήινου, ούτε για το λόγο παρουσίας του στη Γη) και οι πρωταγωνιστές σκιαγραφούνται επαρκώς και σίγουρα όσο χρειάζεται, για να προχωρήσει η ιστορία. Οι περισσότεροι λευκοί παρουσιάζονται ως ρατσιστές, η ΚΚΚ κάνει την εμφάνισή της, ενώ υπάρχουν και κάποιοι λευκοί, που δεν έχουν δηλητηριαστεί ακόμη από το ρατσισμό. Τα σχέδια και τα χρώματα του J.G. Jones είναι πραγματικά υπέροχα, σαν πίνακας ζωγραφικής στο στιλ του Alex Ross και το ίδιο ισχύει και για τη γενικότερη σκηνοθεσία του. Οι εκφράσεις των χαρακτήρων είναι απόλυτα αληθοφανείς κα ιαυτό επιτρέπει στους αναγνώστες να καταλάβουν τα συναισθήματά τους. Δεν νομίζω, ότι υπάρχει έστω και ένα σχέδιο, που να μην προωθεί την πλοκή με κάποια τρόπο, επιτρέποντας έτσι στους συγγραφείς να αφηγηθούν την ιστορία με όσο λιγότερα λόγια γίνεται. Από ό,τι καταλαβαίνω, αρκετοί στις ΗΠΑ δυσαρεστήθηκαν με το συγκεκριμένο κόμικ, επειδή, αν και αναφέρεται στο ρατσισμό είναι γραμμένο από δύο λευκούς, αλλά και επειδή κάποια πράγματα στην ιστορία μπορούν να ερμηνευθούν ως μια προσπάθεια άμβλυνσης του φλέγοντος θέματος, όπως για παράδειγμα το γεγονός, ότι οι μη ρατσιστές λευκοί είναι μια εύπορη οικογένεια ενός Γερουσιαστή., κάτι που θα ήταν μάλλον δύσκολο εκείνη την εποχή. Από την άλλη, βέβαια, υπήρξαν και διάφοροι, που εκθείασαν το κόμικ, αλλά σε κάθε περίπτωση υπήρξε μια διαμάχη, κάτι, που από μόνο του δεν είναι καθόλου κακό. Προσωπικά πιστεύω, ότι το κόμικ είναι καλογραμμένο και εξαιρετικά σχεδιασμένο, αλλά όπως και να το κάνουμε η ιδέα ενός μαύρου από μηχανής θεού, που βοηθάει όλον τον κόσμο και στο τέλος τα πάντα βρίσκονται στην ίδια κατάσταση, είναι κάπως προβληματική. Σε καμία περίπτωση δεν αμφισβητώ τις καλές προθέσεις των δημιουργών, απλά δεν νομίζω, ότι αυτή ήταν η κατάλληλη προσέγγιση για το θέμα. Από την άλλη, όπως έγραψα, το κόμικ διαβάζεται με μεγάλη άνεση ακριβώς λόγω της αφηγηματικής και σχεδιαστικής ικανότητας των Jones και Waid. Θα χαρώ ιδιαίτερα να διαβάσω και άλλες απόψεις πάνω στο θέμα. Η σειρά κυκλοφόρησε σε 4 τεύχη το 2015, τα οποία συγκεντρώθηκαν σε έναν σκληρόδετο τόμο, λίγο μεγαλύτερου μεγέθους από το συνηθισμένο και με χοντρό χαρτί, που αναδεικνύει το σχέδιο του Jones και τον οποίον διάβασα. Περιέχει εισαγωγή, επίλογο, σχέδια και τα εξώφυλλα. Δεν γνωρίζω εάν έχει κυκλοφορήσει και άλλη έκδοση. Όλες οι εικόνες είναι από το Ίντερνετ. Πηγές για περαιτέρω μελέτη: Η κριτικός κόμικς J. A. Micheline κατακεραυνώνει το κόμικ Ο Mark Waid απαντά Άλλη μια αρνητική κριτική Μια σαφώς πιο νηφάλια, αλλά και αυτή αρνητική Και μια θετική\nKindred (Damian Duffy, John Jennings)\nΑυτή είναι η μεταφορά σε κόμικ ενός πολύ γνωστού, σχεδόν εμβληματικού μυθιστορήματος της σπουδαίας και δυστυχώς πρόωρα χαμένης Αμερικανίδας συγγραφέως Octavia E. Butler, μια από τις ελάχιστες συγγραφείς ΕΦ, που ενσωμάτωσε τόσο το φύλο της, όσο και το χρώμα του δέρματός της (ήταν Αφροαμερικανίδα) στις ιστορίες της, όπου όλοι κεντρικοί χαρακτήρες είναι αφροαμερικανίδες γυναίκες. Το συγκεκριμένο μυθιστόρημα, που εκδόθηκε το 1979 και διαδρματίζεται το 1976, ενσωματώνει τη φρίκη της δουλείας στις ΗΠΑ με την ιδέα του ταξιδιού στο χρόνο. Η Ντέινα, μια νεαρή Αφροαμερικανίδα, πάσχει από κρίσεις, που της προκαλούν λιποθυμίες, με τις οποίες μεταφέρεται πίσω στο χρόνο και σώζει ένα μικρό, λευκό παιδί. Οι κρίσεις αυτές θα γίνονται ολοένα και συχνότερες και μεγαλύτερες σε διάρκεια, πάντα όμως θα έχουν σχέση με τη διάσωση εκείνου του παιδιού, το οποίο σε κάθε ταξίδι της Ντέινα το βλέπουμε να μεγαλώνει. Γρήγορα η Ντέινα θα καταλάβει, ότι μεταφέρεται πίσω στο χρόνο, στις ΗΠΑ πριν από τον εμφύλιο πόλεμο, όταν η δουλεία ήταν καθεστώς στις νότιες πολιτείες. Το σοκαριστικότερο όλων όμως, θα είναι η συνειδητοποίηση, ότι καλείται να σώσει ένα κακομαθημένο λευκό παιδί, που είναι γιος του ιδιοκτήτη μιας φυτείας, όπου οι μαύροι σκλάβοι δεινοπαθούν, επειδή αυτό το παιδί είναι πρόγονός της, κάτι που εξηγεί και τον τίτλο του βιβλίου ("kindred" σημαίνει "συγγενής"). Η σύλληψη είναι ίσως απλή, αλλά το βιβλίο προσφέρει χαρακτήρες δουλεμένους σε μεγάλο βάθος, ανατριχιαστικές περιγραφές της ζωής των δούλων, αρκετή αγωνία και φυσικά πολλές ερμηνείες για τον απάνθρωπο θεσμό της δουλείας και τη σχέση του με το σήμερα (το παρελθόν ως τραύμα, η μνήμη της τραγωδίας, η αμερικανική ιστορία και πολλά άλλα). Αυτή την πρώτη ύλη πήραν ο σεναριογράφος Damian Duffy και ο σχεδιαστής John Jennings και τη μετέτρεψαν σε ένα πολυσέλιδο graphic novel, που γνώρισε εμπορική και κλλιτεχνική επιτυχία και τιμήθηκε με τα βραβεία Locus και Bram Stoker στην κατηγορία του. Ο σεναριογράφος ακολουθεί πάρα πολύ πιστά το βιβλίο της Butler, χωρίζει τα κεφάλαια, όπως εκείνη και χρησιμοποιεί αυτούσιους διαλόγους και περιγραφές από το βιβλίο. Αυτό έχει το πλεονέκτημα, ότι απολαμβάνουμε σε πολλά σημεία την πρόζα της Butler, αλλά από την άλλη, είναι αρκετά ξεπερασμένο αφηγηματικά και ορισμένες φορές κουραστικό. Ο σχεδιαστής κάνει ό,τι μπορεί, αλλά πιστεύω ότι το στιλ δεν ταιριάζει σε ένα κόμικ, που επιθυμεί να είναι ρεαλιστικό (μέσα στο πλαίσιο της αρχικής φανταστικής σύλληψης, φυσικά). Σε γενικές γραμμές, το βρήκα ικανοποιητικό, πιστεύω όμως, ότι θα μου είχε αρέσει πολύ περισσότερο, εάν δεν είχα ήδη διαβάσει το βιβλίο (που, δυστυχώς, δεν έχει μεταφραστεί ακόμη στα ελληνικά) και εδώ βρίσκω και την αδυναμία του κόμικ: δεν προσφέρει πολλά παραπάνω σε σχέση με το βιβλίο. Από την άλλη, όμως, επειδή είναι ένα έντιμο έργο, πιστεύω, ότι έστω και με τη δύναμη της ιστορίας του, θα ικανοποιήσει και θα προβληματίσει τους αναγνώστες και θεωρώ, ότι αξίζει μια ανάγνωση. Εντούτοις, θα συνιστούσα να διαβάσει κανείς το βιβλίο, αφού διαβάσει το κόμικ ή να το προτιμήσει μεταξύ των δύο. Γενικά, πιστεύω, ότι οι εξαιρετικές κριτικές που έχει πάρει, οφείλονται, φυσικά, και στο θέμα του (απολύτως αναμενόμενο) και στο γεγονός, ότι μπορεί να αξιοποιηθεί και διδακτικά. Για επιβεβαίωση αυτού, δεν είναι τυχαίο, πως το κόμικ έχει στο τέλος του σημειώσεις για διδασκαλία μέσα σε σχολική τάξη. Ο πολύ καλαίσθητος τόμος περιλαμβάνει, εκτός από τις σημειώσεις αυτές, εισαγωγή, συνέντευξη με τους δημιουργούς και σχέδια. Το ίδιο δημιουργικό δίδυμο εξέδωσε και μια ακόμη διασκευή βιβλίου της Butler, το "The Parable of the Sower", το οποίο δεν έχω διαβάσει, ούτε σε βιβλίο, ούτε σε κόμικ. Όλες οι εικόνες είναι από το Ίντερνετ. Πηγές για περαιτέρω μελέτη: wikipedia (στα αγγλικά, για το βιβλίο και με spoilers)


Εφιαλτικό βράδυ για τον Τσίπρα - Ιστορικό προβάδισμα 9,5 μονάδων της ΝΔ στις ευρωεκλογές - Μονόδρομος οι πρόωρες εθνικές εκλογές | Pentapostagma\nΑρχείο 27.05.2019 - 08:27\nΕφιαλτικό βράδυ για τον Τσίπρα - Ιστορικό προβάδισμα 9,5 μονάδων της ΝΔ στις ευρωεκλογές - Μονόδρομος οι πρόωρες εθνικές εκλογές\nΜονόδρομος είναι πλέον οι πρόωρες εθνικές εκλογές για τον Τσίπρα, μετά τη συντριπτική ήττα στις ευρωεκλογές, αλλά και την αύξηση της ηττοπάθειας που θα ακολουθήσει στο β' γύρο των αυτοδιοικητικών εκλογών.\nΟι Έλληνες χθες έδειξαν πως τα προεκλογικά μέτρα και οι παροχές της τελευταίας στιγμής δεν πιάνουν τόπο και πως οι προδοσίες, όπως αυτή της Συμφωνίας των Πρεσπών, δε μένουν αναπάντητες. Με τις χθεσινές κάλπες επιβεβαιώθηκε πως η κυβέρνηση Τσίπρας έφτασε στο τέλος της.\nΉταν λίγο πριν τις 10 το βράδυ όταν η Singular Logic ανακοίνωνε ότι η διαφορά ανάμεσα στην ΝΔ και τον ΣΥΡΙΖΑ στις Ευρωεκλογές, θα φθάσει τελικά τις 9 ποσοστιαίες μονάδες. Εκείνη την στιγμή, ήταν πλέον δεδομένο ότι με τέτοια διαφορά, ο Αλέξης Τσίπρας θα οδηγήσει την χώρα σε πρόωρες εκλογές. Η απόφασή του ήταν περίπου μονόδρομος.\nΗ διαφορά των 9,4 μονάδων που προκύπτει από το αποτέλεσμα των Ευρωεκλογών, είναι ένα ιστορικό ρεκόρ στην διαφορά πρώτου και δεύτερου κόμματος- ανάλογη διαφορά έχει σημειωθεί μόνο στις εκλογές του 1981 και του 2004- και συνιστά μια πολύ «βαριά» ήττα του κυβερνώντος κόμματος. Πόσο μάλλον αν στην εξίσωση προστεθεί η αποτυχία των υποψηφίων του ΣΥΡΙΖΑ στις περιφερειακές εκλογές, αλλά και η νίκη της Νέας Δημοκρατίας στους περισσότερους από τους μεγάλους δήμους. Οπου σε πολλές περιπτώσεις, οι υποψήφιοι του ΣΥΡΙΖΑ δεν καταφέρνουν να μπουν καν στον δεύτερο γύρο, όπως συμβαίνει στην Θεσσαλονίκη και τον Πειραιά.\nΠόσο μάλλον αν προστεθεί και το όργιο παροχολογίας που προηγήθηκε των εκλογών και έχει προκαλέσει την ενόχληση των Ευρωπαίων εταίρων και δανειστών. Ο πρωθυπουργός Αλέξης Τσίπρας, δεν μπορούσε να αποφύγει να ζητήσει από τον Πρόεδρο της Δημοκρατίας να προκηρύξει πρόωρες εκλογές, μετά την αποδοκιμασία της πολιτικής του από την πλειοψηφία του ελληνικού λαού.\nΌπως επισημαίνουν στελέχη της αντιπολίτευσης, σε διαφορετική περίπτωση, ο Τσίπρας θα έδινε την εντύπωση ότι αδιαφορεί και περιφρονεί την λαϊκή ετυμηγορία, θα ηγείτο μιας απονομιμοποιημένης κυβέρνησης, χωρίς να έχει την πρωτοβουλία των κινήσεων. Και θα δεχόταν καθημερινές επιθέσεις για δυσαρμονία λαϊκού αισθήματος και κυβερνητικής πλειοψηφίας.\nΆλλωστε ήδη από νωρίς το βράδυ, όταν το αποτέλεσμα δεν επιδέχετο πλέον αμφισβήτησης, ο Κυριάκος Μητσοτάκης έδειξε τον δρόμο, ζητώντας από τον Αλέξη Τσίπρα να προκηρύξει εκλογές το συντομότερο δυνατόν…\n«Η Ελλάδα έχει ανάγκη», επεσήμανε στη δήλωσή του ο πρόεδρος της ΝΔ, Κυριάκος Μητσοτάκης, «από μια κυβέρνηση με νωπή την εμπιστοσύνη του ελληνικού λαού. Ο πρωθυπουργός οφείλει να αναλάβει τις ευθύνες του. Για το καλό του τόπου πρέπει να παραιτηθεί και η χώρα να οδηγηθεί σε εθνικές εκλογές το συντομότερο δυνατόν, αυτή είναι η μόνη καθαρή λύση».\nΟ πρωθυπουργός ελπίζει ότι η πρόωρη προσφυγή στις κάλπες, μετά το σοκ της ήττας με 9,4 μονάδες, θα του επιτρέψει να «μαζέψει» κάπως τις απώλειες και κυρίως να εμποδίσει τον Κυριάκο Μητσοτάκη να αποκτήσει αυτοδυναμία στην επόμενη Βουλή.\nΠοντάρει στην περαιτέρω πόλωση που θα υπάρξει στην πορεία προς τις εθνικές εκλογές. Η προεκλογική περίοδος όμως ξεκινάει για τον Αλέξη Τσίπρα με τους χειρότερους οιωνούς. Η απογοήτευση των οπαδών και των στελεχών του κυβερνώντος κόμματος δεν κρύβεται, ενώ ο β’ γύρος των αυτοδιοικητικών εκλογών, θα ενισχύσει το κλίμα ηττοπάθειας της κυβερνητικής παράταξης.\nΗ παράσταση νίκης θα είναι συντριπτική για το κυβερνών κόμμα. Και στις πρόωρες εθνικές εκλογές που φαίνεται να προγραμματίζονται για τις 30 Ιουνίου, το ερώτημα δεν θα είναι φυσικά ποιός θα είναι ο νικητής και ποιός ο ηττημένος. Το μοναδικό ερώτημα θα είναι πόση θα είναι η διαφορά ανάμεσα στην Νέα Δημοκρατία και τον ΣΥΡΙΖΑ.Και αυτή είναι μια πολύ κακή αρχή για την προεκλογική καμπάνια, όπως σημειώνουν στελέχη της αντιπολίτευσης.


Αποξήρανση σύκων: συκοπιταρίδες και αλλιώς | Κουζίνα | Bostanistas.gr : Ιστορίες για να τρεφόμαστε διαφορετικά\nτης Βαγγελιώς Κασσαπάκη 5 Σεπτεμβρίου 2016 • Συνταγές • σύκα, ξερά σύκα, αποξήρανση σύκων, συκοπιταρίδες, σουσάμι, κανέλα\nΣε όλη την Ελλάδα και κυρίως στα νησιά αποξηραίνουν τα σύκα. Είναι ένας ανέξοδος τρόπος για να διατηρηθεί το καλοκαιρινό φρούτο για όλο τον χειμώνα. Γι' αυτό εξάλλου συνηθιζόταν ανέκαθεν αφού η ζάχαρη για παρασκευή μαρμελάδας και γλυκού κόστιζε και χρησιμοποιούνταν με φειδώ (θα έχετε ακούσει ή ζήσει ιστορίες όπου το γλυκό του κουταλιού κλειδωνόταν στο ντουλάπι...). Αντίθετα η αποξήρανση ήταν εύκολη και ανέξοδη και έτσι οι σταφίδες και τα ξερά σύκα (και κάποτε και τα χαρούπια) ήταν το δεκατιανό των σχολιαρόπαιδων σε παλιότερες εποχές.\n«Οι τσέπες μας κολλούσαν από τα σύκα και τις σταφίδες όλο τον χειμώνα» λέγανε σε μια κουβέντα η μάνα μου με μια γειτόνισσα προχθές που τους έλεγα πως λιάζω σύκα για συκοπιταρίδες. Παστελαριές ή τσαπέλες, συκομαΐδες ή συκόπιτες, ρετσέλια, συκοπετίμεζα σούμα (ποτό-απόσταγμα από σύκα) και αλευριές από σύκα (κατά τις μουσταλευριές, υπάρχουν και συκαλευριές).\nΞερά σύκα αρωματισμένα με μαστίχα, με μαραθόσπορους, με ούζο, τυλιγμένα σε αμπελόφυλλα, σε καρυδόφυλλα, σε δαφνόφυλλα, φτιαγμένα με παραδοσιακές και σύγχρονες συνταγές, τα σύκα τα αγαπούμε όλοι και παντού! Μια απλή αναζήτηση στο google με ζητούμενα "συνταγές με σύκα" ή "fresh figs recipes” θα σας εκπλήξει! Εδώ, στην Κρήτη, φτιάχνουμε συκοπιταρίδες! Έτσι λέμε τα αποξηραμένα σύκα και τα αρωματίζουμε με φύλλα δάφνης και κανέλα ενώ τα πασπαλίζουμε με μπόλικο σουσάμι.\nΦέτος είχαμε υπερπαραγωγή. Έχουμε φάει άφθονα φρέσκα σύκα, σκέτα ή με γραβιέρα, έχω ήδη φτιάξει αρκετή μαρμελάδα, τάρτα με σύκα και έχω αποξηράνει κάμποσα και μάλιστα με δυο τρόπους: ολόκληρα και ανοιγμένα, με τον παλιό παραδοσιακό κρητικό τρόπο .\nΠλένουμε τα σύκα χωρίς να τα βυθίσουμε σε νερό και τα αφήνουμε να στραγγίξουν σε τρυπητό. Τα ανοίξουμε και τα απλώνουμε σε ταψιά στρωμένα με αντικολλητικό χαρτί ή βαμβακερές πετσέτες.\nΗ πρώτη παρτίδα, photo: Βαγγελιώ Κασσαπάκη\nΣκεπάζουμε με τούλι και τα αφήνουμε στον ήλιο 3-4 μέρες, ανάλογα τις θερμοκρασίες και το αεράκι που φυσά και τα στεγνώνει. Κάθε βράδυ βάζουμε τα σύκα μέσα στο σπίτι ή τα σκεπάζουμε για να μη τα πιάνει η υγρασία της νύχτας. Τα αφήνουμε να κρυώσουν και αρχίζουμε να φτιάχνουμε τις πιταρίδες μας:\nΑπλώνουμε στο χέρι μας 3-4 ανοιγμένα σύκα ώστε να φαίνονται τα σποράκια, πασπαλίζουμε με σουσάμι και ελάχιστη κανέλα και κάνουμε άλλη μια στρώση. Επαναλαμβάνουμε άλλες δυο στρώσεις αλλά με την «καλή» πλευρά των σύκων τώρα προς τα πάνω.\nΣτρογγυλεύουμε λίγο τις άκρες που εξέχουν και τα δένουμε με βαμβακερό νήμα ή ειδικό χόρτο (δεν είχα χόρτο όταν τα μάζεψα από τον ήλιο και γι' αυτό έβγαλα μετά το φούρνισμα το νήμα και τα έδεσα - με το χόρτο που είναι πιο όμορφο).\nΚατ’ άλλη μέθοδο, βάζουμε σε ένα μπολ νήμα ή χόρτο (6-8 άκρες) και στρώνουμε τα σύκα πατώντας τα με το χέρι μας μέσα στο μπολ για να φορμαριστούν. Δένουμε το νήμα που εξέχει και ξεφορμάρουμε την συκοπιταρίδα. Όταν τελειώσουν, ανάβουμε το φούρνο στους 100-120 βαθμούς και τις φουρνίζουμε για μια ώρα περίπου.\nΟι συκοπιταρίδες δεν πρέπει να είναι πολύ παχιές ώστε να ψηθούν μέχρι το εσωτερικό τους και να μυρίσει το σουσάμι τους. Όταν τις βγάλουμε από τον φούρνο είναι μαλακές αλλά σκληραίνουν όταν κρυώσουν και έχουν ελαστική υφή. Αφήνουμε να κρυώσουν και αποθηκεύουμε σε μεταλλικό ή γυάλινο δοχείο που κλείνει καλά βάζοντας ανάμεσά τους φύλλα δάφνης και 1-2 ξύλα κανέλας.\nΜερικοί βρίσκουν αυτή τη διαδικασία κοπιαστική και έτσι την απλοποιούν ως εξής:\nΌταν τελειώσουν με το λιάσιμο των σύκων, τα πασπαλίζουν με σουσάμι και κανέλα και τα φουρνίζουν χωρίς να κάνουν πιταρίδες. Όταν κρυώσουν ελαφρά τα βάζουν σε βάζο με φύλλα δάφνης ανάμεσά τους.\nΌπως είπα παραπάνω, αποξήρανα μια παρτίδα σύκα και με έναν άλλο τρόπο που βασίστηκε σε μέθοδο που είχα διαβάσει κάπου (δεν θυμάμαι πού ακριβώς), σύμφωνα με την οποία πρέπει να τα ζεματίσουμε πρώτα σε διάλυμα ξινού. Επειδή όμως εδώ στην Κρήτη θεωρούμε σχεδόν απαραίτητο το φούρνισμα, έκανα πάλι τα δικά μου:\nΔιαλέγουμε ώριμα, γερά σύκα και τα πλένουμε χωρίς να τα ανοίξουμε. Τα ζεματίσουμε σε νερό που βράζει και μέσα στο οποίο έχουμε διαλύσει 1 κουταλάκι ξινό για 30 δευτερόλεπτα ως 1 λεπτό, ανάλογα με το μέγεθος και το πάχος της φλούδας, και τα βγάζουμε σε σουρωτήρι.\nΌταν στραγγίξουν, τα απλώνουμε σε ταψί στρωμένο με αντικολλητικό χαρτί, τα σκεπάζουμε με τούλι και τα βγάζουμε στον ήλιο. Τα ολόκληρα σύκα χρειάζονται λιάσιμο τουλάχιστον μια εβδομάδα. Τα γυρίζουμε καθημερινά από όλες τις πλευρές. Τις πρώτες μέρες αφήνουν ένα υγρό σαν μέλι αλλά μετά στεγνώνουν. Όταν αφυδατωθούν και αποκτήσουν ένα ανοικτό καφέ χρώμα, τα αποσύρουμε από τον ήλιο.\nΕγώ σ’ αυτή τη φάση τα ξαναζεμάτισα για 1 λεπτό και, αφού τα στράγγιξα σε σουρωτήρι, τα φούρνισα για 1 ώρα στους 120 βαθμούς. Όταν μισοκρύωσαν, τα πάτησα λίγο να αποκτήσουν το γνωστό σχήμα που έχουν τα ξερά σύκα του εμπορίου και τα έβαλα σε γυάλινο βάζο με φύλλα δάφνης και ξύλα κανέλας ανάμεσά τους. Έκλεισα το βάζο όταν είχαν κρυώσει τελείως για να μην «ιδρώσουν».\nΠαλιότερα δεν έπλεναν καθόλου τα σύκα. Τα άνοιγαν και τα άπλωναν πάνω σε ξύλινους πάγκους ή καλαμωτές και το βράδυ τα σκέπαζαν για να μη τα πιάνει η υγρασία. Στις μέρες μας αυτά δεν τα ρισκάρουμε...\nΜπορούμε να αρωματίσουμε τις συκοπιταρίδες μας με μαστίχα ή αμπερόριζα. Δεν παραλείπουμε όμως τη δάφνη γιατί, εκτός του ότι τα αρωματίζει, αποτρέπει την εμφάνιση εντόμων.\nΤο φούρνισμα αποστειρώνει τα σύκα μας και παλιότερα γινόταν σε ξυλόφουρνους. Μετά από το ψήσιμο των ψωμιών φούρνιζαν τα σύκα για να πάρουν την τελευταία πυρά του φούρνου.\nΛένε ότι είναι καλύτερα τα μαύρα σύκα για λιάσιμο. Εμένα μου φαίνονται εξίσου καλά και τα άσπρα. Ίσως θέλουν λίγο περισσότερο φούρνισμα.\nΣε άλλες περιοχές προσθέτουν ξηρούς καρπούς στα ξερά σύκα. Εγώ δεν το κάνω σ’ αυτή τη φάση. Τον χειμώνα, μπορούμε να ζεστάνουμε λίγο τα σύκα μας (ιδιαίτερα τα ολόκληρα) να τα ανοίξουμε και να τα γεμίσουμε με καρύδι. Ειδικά αν τα βουτήξουμε και σε σοκολάτα θα έχουμε πεντανόστιμα κερασματάκια.\nΥπέροχες πληροφορίες για τα σύκα και το δικό της τρόπο αποξήρανσης θα βρείτε στο πολύ αγαπημένο blog της Όλγας.


Υβρίδιο αυτοκινήτου – μοτοσικλέτας από τη Yamaha\nΤετράτροχο μεν, αλλά με δυνατότητα κλίσης στις στροφές σαν μοτοσικλέτα, είναι το πρωτότυπο MWC-4 της Yamaha, που θα κάνει την παγκόσμια πρεμιέρα του στη διεθνή έκθεση αυτοκινήτου το Τόκιο στις 25 Οκτωβρίου.\nΣτόχος της Yamaha με αυτό το πρωτότυπο, είναι να επεκτείνει τη δυνατότητα της ατομικής κινητικότητας σε αστικές συνθήκες. Παρότι διαθέτει τέσσερις τροχούς, το MWC-4 έχει σχεδιαστεί με τη λογική του «μισού αυτοκινήτου» όντας πολύ πιο στενό και μακρύ από ένα κανονικό αυτοκίνητο πόλης.\nΤο μοντέλο συνδυάζει ωστόσο στοιχεία και από τον κόσμο της μοτοσικλέτας, καθώς το αμάξωμα γέρνει πάνω στις αναρτήσεις σε κάθε αλλαγή κατεύθυνσης, ακριβώς όπως ένα δίτροχο. Το MWC-4 τροφοδοτείται από ένα ηλεκτρικό μοτέρ, το οποίο διαθέτει και έναν κινητήρα εσωτερικής καύσης ως range extender. Ο τελευταίος λειτουργεί μόνο ως γεννήτρια φόρτισης των μπαταριών, αν αυτό είναι απαραίτητο, χωρίς να παρέχει ισχύ στους τροχούς.\nΗ πρόταση της Yamaha εξασφαλίζει εξαιρετική παθητική ασφάλεια και προστασία από τα στοιχεία της φύσης σε σχέση με μια μοτοσικλέτα και κορυφαία ευελιξία, οικονομία και πρακτικότητα στην πόλη, σε σχέση με ένα αυτοκίνητο. Να σημειώσουμε εδώ ότι αντίστοιχες προτάσεις έχουν παρουσιάσει στο παρελθόν και εταιρείες αυτοκινήτου, με τη Renault μάλιστα να έχει ήδη από το 2012 σε παραγωγή το ηλεκτρικό διθέσιο Twizy, το οποίο δεν εισάγεται στη χώρα μας. Σε αυτό όμως η λειτουργία των αναρτήσεων είναι συμβατική.\nΤα οχήματα αυτού του είδους, με περιορισμό στην ισχύ και στην τελική ταχύτητα, μπορούν να κυκλοφορούν στους ευρωπαϊκούς δρόμους με άδεια οδήγησης μοτοποδηλάτου, η οποία μπορεί να αποκτηθεί από την ηλικία των 16 ετών.


Σκόουλς: «Ακόμα και ο Μέσι θα δυσκολευόταν στη Γιουνάιτεντ» : england365.gr\nENGLAND365 17.10.2018 | 10.19\n«Δεν θεωρώ πως υπάρχει έλλειψη ποιότητας στην ομάδα. Λείπουν ίσως δυο πραγματικά κορυφαίας κλάσης παίκτες που οι άλλοι κορυφαίες ομάδες έχουν. Ένας κρίκος ανάμεσα στο κέντρο και την επίθεση και επίσης ένας επιθετικογενής παίκτης. Φαίνεται πως κάθε παίκτης που έρχεται στην ομάδα δυσκολεύεται.\nΑισθάνομαι ότι θα μπορούσαμε να πάρουμε τον Λιονέλ Μέσι αυτή τη στιγμή και θα δυσκολευόταν και εκείνος σε αυτή την ομάδα. Ο Μουρίνιο πιστεύω πως παραμένει ένας εξαίρετος προπονητής, αλλά αναρωτιέσαι πώς γίνεται να παίζει έτσι η ομάδα του.\nΟ κόσμος μιλά για τα πρώτα δέκα ματς της σεζόν, όμως έτσι ήταν και πέρυσι. Ο λόγος που τερματίσαμε πέρυσι δεύτεροι ήταν εξαιτίας του γκολκίπερ μας, Νταβίντ Ντε Χέα», τα όσα ανέφερε ο πρώην μέσος του συλλόγου του Μάντσεστερ στο ESPN.


Βίντεο αντίδρασης του 10x06 του TWD!\nΑρχική σελίδα featured video Βίντεο αντίδρασης του 10x06 του TWD!\nΆλλη μια εβδομάδα εδώ, σταθερά, με τα βίντεο αντίδρασης στο "Series Division".\nΣτο 6ο επεισόδιο, είδαμε διάφορα μέτωπα. Carol και Daryl παίρνουν πρωτοβουλίες που ίσως φέρουν αναστάτωση στις ομάδες. Ο Eugene επικοινωνεί με μια άγνωστη γυναίκα. Η κατάσταση του Siddiq χειροτερεύει. Μια ασθένεια έχει χτυπήσει την Alexandria. Και τέλος, ο Negan κερδίζει μια θέση ανάμεσα στους Whisperers.\nΕτικέτες featured, video\nΑΡΧΕΙΟ Απριλίου (8) Μαρτίου (34) Φεβρουαρίου (11) Ιανουαρίου (10) Δεκεμβρίου (6) Νοεμβρίου (33) Οκτωβρίου (46) Σεπτεμβρίου (30) Αυγούστου (17) Ιουλίου (23) Ιουνίου (12) Μαΐου (3) Απριλίου (26) Μαρτίου (86) Φεβρουαρίου (39) Ιανουαρίου (24) Δεκεμβρίου (8) Νοεμβρίου (63) Οκτωβρίου (55) Σεπτεμβρίου (54) Αυγούστου (18) Ιουλίου (63) Ιουνίου (48) Μαΐου (36) Απριλίου (28) Μαρτίου (68) Φεβρουαρίου (51) Ιανουαρίου (40) Δεκεμβρίου (20) Νοεμβρίου (93) Οκτωβρίου (64) Σεπτεμβρίου (35) Αυγούστου (43) Ιουλίου (26) Ιουνίου (26) Μαΐου (24) Απριλίου (58) Μαρτίου (53) Φεβρουαρίου (16) Ιανουαρίου (8) Δεκεμβρίου (18) Νοεμβρίου (49) Οκτωβρίου (44) Σεπτεμβρίου (34) Αυγούστου (8) Ιουλίου (33) Ιουνίου (26) Μαΐου (22) Απριλίου (21) Μαρτίου (73) Φεβρουαρίου (53) Ιανουαρίου (49) Δεκεμβρίου (56) Νοεμβρίου (101) Οκτωβρίου (68) Σεπτεμβρίου (52) Αυγούστου (34) Ιουλίου (48) Ιουνίου (45) Μαΐου (21) Απριλίου (11) Μαρτίου (23) Φεβρουαρίου (13) Ιανουαρίου (13) Δεκεμβρίου (10) Νοεμβρίου (27) Οκτωβρίου (21) Σεπτεμβρίου (12) Αυγούστου (9) Ιουλίου (13) Ιουνίου (2) Μαΐου (6) Απριλίου (7) Μαρτίου (19) Φεβρουαρίου (20) Ιανουαρίου (6) Δεκεμβρίου (9) Νοεμβρίου (22) Οκτωβρίου (22) Σεπτεμβρίου (4) Αυγούστου (8) Ιουλίου (15) Ιουνίου (13) Μαΐου (26) Απριλίου (40) Μαρτίου (62) Φεβρουαρίου (60) Ιανουαρίου (51) Δεκεμβρίου (31) Νοεμβρίου (3)


Γιατί τα μωρά ξυπνούν τόσο συχνά; - Mothersblog.gr\n25 Ιουλ 2021\tΦΡΟΝΤΙΔΑ\nΓιατί τα μωρά λοιπόν ξυπνούν τόσο συχνά;\nΠρώτον, τα μωρά έχουν ένα δικό τους βιολογικό ρολόι\nΑμέσως μετά τη γέννηση των μωρών, ο κιρκαδικός τους ρυθμός είναι ανώριμος και αυτό συνεχίζεται όλους τους πρώτους μήνες της ζωής τους. Δεν παράγουν αμέσως την κορτιζόλη και τη μελατονίνη, γι' αυτό και αργούν να δημιουργήσουν το δικό τους κιρκάδιο ρυθμό. Με αποτέλεσμα να μην έχουν την δυνατότητα να ξεχωρίσουν τη μέρα από τη νύχτα και μοιραία ο ύπνος δεν ακολουθεί ένα φυσιολογικό ρυθμό.\nΔεύτερον, τα νεογέννητα πρέπει να τρέφονται κατά τη διάρκεια της νύχτας\nΓεννιούνται πεινασμένα. Τα στομαχάκια τους είναι μικρά. Πρέπει να γεμίζουν την κοιλίτσα τους συχνά για να επιτύχουν για να έχουν ταχεία ανάπτυξη κατά τις πρώτες 8-12 εβδομάδες.\nΤρίτον, τα μωρά έχουν τα δικά τους, ξεχωριστά στάδια ύπνου\nΚατά τους πρώτους τρεις μήνες μετά τον τοκετό, τα μωρά περνούν το μεγαλύτερο μέρος του ύπνου τους σε ένα στάδιο που ονομάζεται «ενεργός ύπνος». Είναι το βρεφικό αντίστοιχο του REM. Τα μωρά στριφογυρίζουν, γκρινιάζουν και είναι γενικότερα ανήσυχα.\nΌλα τα παραπάνω είναι τα αίτια που κρατούν ένα μωρό ξύπνιο τη νύχτα.


Πέμ, 18/02/2021 - 18:17\nγράφει ο Ανδρέας Ιωσήφ\nΔημοσιογράφος – Κάτοχος Μεταπτυχιακού Τίτλου στο Δίκαιο της Ε.Ε.\nΟ Ανδρέας Ιωσήφ είναι Δημοσιογράφος. Σπούδασε Επικοινωνία και Δημόσιες Σχέσεις. Είναι κάτοχος Πτυχίου Διοίκησης Επιχειρήσεων και Μεταπτυχιακού Τίτλου στο Δίκαιο της Ευρωπαϊκής Ένωσης στις επιχειρήσεις. Κατέχει επίσης τον επαγγελματικό τίτλο «Human Resource Management» του Προγράμματος Διοίκησης Ανθρώπινου Δυναμικού του Ινστιτούτου Ηγεσίας και Διοίκησης της Αγγλίας. Εργάζεται στο ΡΙΚ ενώ προηγουμένως για μια δεκαετία ήταν μέλος της δημοσιογραφικής ομάδας του ΑΝΤ1. Δημιούργησε και εκδίδει τα τελευταία 10 χρόνια τη μηνιαία περιφερειακή εφημερίδα "ΔΑΛΙNEWS".\nΑνησυχία και προβληματισμό μου προκάλεσε η δήλωση του Κύπριου νομπελίστα Χριστόφορου Πισσαρίδη για τη σχέση ανάμεσα στη διαφθορά και τη γραφειοκρατία.\nΜιλώντας στην ετήσια Δημόσια διαδικτυακή Διάλεξη της Σχολής Οικονομικών Επιστημών και Διοίκησης του Πανεπιστημίου Κύπρου με θέμα «Ελλάδα-Κύπρος: Ένα Αναπτυξιακό Πρόγραμμα για τον 21ο Αιώνα» ο κ. Πισσαρίδης ανέφερε: «δεν υπάρχει πιο σίγουρος τρόπος να καταλήξεις σε διαφθορά από τη μεγάλη γραφειοκρατία, η οποία οδηγεί τον πολίτη στο να απαυδήσει επειδή δεν θα μπορεί να κάνει μια εργασία του με το δημόσιο από την κανονική οδό».\nΌταν αυτά λέγονται από ένα Νομπελίστα το μόνο που έχουμε να κάνουμε είναι να ανοίξουμε τα αυτιά μας και να τα λάβουμε σοβαρά υπόψη. Είναι μια διαπίστωση η οποία δυστυχώς αντικατοπτρίζει την κουλτούρα που καλλιεργήθηκε στο παρελθόν στην κοινωνία μας και οφείλουμε ως νέα γενιά να την ξεριζώσουμε. Θα πρέπει να εργαστούμε σκληρά, όλοι μαζί για να εξαφανίσουμε τέτοιες περιπτώσεις, να καταστήσουμε τη χώρα μας αξιοκρατική, μια χώρα στην οποία θα πρέπει να προοδεύουν οι καλύτεροι και όχι οι ευνοούμενοι. Το κράτος δικαίου θα πρέπει να υπερισχύει κάθε πελατειακής ή άλλης σχέσης. Τα τελευταία χρόνια έγιναν πολλά βήματα από την κυβέρνηση προς αυτή την κατεύθυνση. Χρειάζεται να γίνουν και άλλα με τη συνεργασία όλων, ανεξαρτήτως κομματικής τοποθέτησης. Θα πρέπει όλοι να εργαστούμε προς αυτή την κατεύθυνση.\nO πολίτης θέλει να αισθάνεται ότι ζει και εργάζεται σε μια δίκαιη κοινωνία στην οποία επικρατεί η ισονομία, χωρίς διακρίσεις για κανένα. Τα δικαστήρια είναι ο θεσμός ο οποίος με την αμεροληψία, τη νομιμότητα και τον έλεγχο που ασκεί εξασφαλίζει την τήρηση του δικαίου και την εφαρμογή των νόμων, του Συντάγματος και των Ευρωπαϊκών Συνθηκών. Ο πολίτης πρέπει να έχει τη δυνατότητα να αποταθεί στα δικαστήρια και να ζητήσει να δικαιωθεί σε περίπτωση που αισθάνεται ότι αδικείται. Δικαιοσύνη που καθυστερεί δεν είναι δικαιοσύνη. Οι πολύμηνες ή και χρονίζουσες διαδικασίες στα δικαστήρια δεν συμβάλουν στην απονομή της δικαιοσύνης. Η ταχεία απονομή της δικαιοσύνης αποτελεί μέρος της χρηστής διοίκησης. Το κράτος θα πρέπει να είναι ένα υγιές οικοδόμημα στο οποίο ο πολίτης να μπορεί να ζήσει ο ίδιος και η οικογένεια του, να δραστηριοποιηθεί επαγγελματικά σε συνθήκες ευημερίας και κοινωνικής προκοπής. Για να βελτιώσουμε τα πράγματα θα πρέπει να προωθήσουμε αλλαγές. Μεταρρύθμιση, εκσυγχρονισμός, αλλαγή είναι λέξεις που μπήκαν πλέον στην καθημερινότητα μας. Μεταρρύθμιση στα νοσοκομεία, στην παιδεία, στην Τοπική Αυτοδιοίκηση, σε πολλούς τομείς της καθημερινότητας μας δρομολογούνται αλλαγές με στόχο τον εκσυγχρονισμό του κράτους μας, το οποίο όλοι παραδέχονται ότι υστερεί σε σύγκριση με άλλες Ευρωπαϊκές χώρες.


Τέλεια δίαιτα: Xάσε κιλά από… λίπος σε 2 εβδομάδες! | Offsite - Πώς να χάσετε βάρος ενώ ξαπλώνετε\nΕκτός αυτού, η εν λόγω πρωτεΐνη αποδεσμεύεται σταδιακά, αφού η πέψη της διαρκεί πάνω από οκτώ ώρες, κρατώντας τον μεταβολισμό σε υψηλά επίπεδα ώστε να καίει λίπος όλη τη νύχτα. Το Πανεπιστήμιο του Μάαστριχτ διαπίστωσε επίσης ότι η καζεΐνη ενισχύει τη σύνθεση πρωτεϊνών, η οποία βοηθάει τον οργανισμό να κάψει επιπλέον 35 θερμίδες την ημέρα για κάθε μυϊκό κιλό.\nΜία μελέτη που δημοσιεύτηκε στο PLoS ONE διαπίστωσε ότι 30 δευτερόλεπτα παγωμένου ντους είναι αυτό που χρειάζεται για να ενεργοποιηθεί το καφέ λίπος του σώματος, η ενεργοποίηση του οποίου καίει επιπλέον θερμίδες ενώ βρίσκεστε στο κρεβάτι.\nΤο κρύο νερό πρέπει να πέφτει στο κεφάλι, αφού το περισσότερο καφέ λίπος αποθηκεύεται στο πίσω μέρος του αυχένα και τους ώμους.\nΚαι μην ανησυχείτε για την περιεκτικότητα σε καφεΐνη. Το πράσινο τσάι θα σας βοηθήσει να κρατηθείτε ξύπνιοι το πολύ μέχρι τις 10 το βράδυ όχι για όλη τη νύχτα. Ξεκινήστε λοιπόν βγάζοντας τις κάλτσες πριν πέσετε στο κρεβάτι και ξαπλώστε στην πιο δροσερή πλευρά του στρώματός σας.


Η Μοιραράκη πήγε στην Ινδία και μας σοκάρει με τα μέρη που φτιάχνονται τα χαλιά που αγοράζει | Τι λες τώρα;\nHome \_ επικαιρότητα \_ Η Μοιραράκη πήγε στην Ινδία και μας σοκάρει με τα μέρη που φτιάχνονται τα χαλιά που αγοράζει\nΤι λες τώρα; 19 Σεπτεμβρίου, 2017 7:26 ΠΜ\nΗ Δέσποινα Μοιραράκη είναι χωρίς αμφιβολία η βασίλισσα των χαλιών στην Ελλάδα και τον τίτλο αυτό τον πήρε με την αξία της αφού εδώ και πολλά χρόνια ψάχνει να βρει σε όλο τον κόσμο τα καλύτερα χαλιά για τα καταστήματά της και τους πελάτες της.\nΗ Δέσποινα Μοιραράκη ξοδεύει αρκετούς μήνες για τα ταξίδια στα οποία θα βρεί τα χαλιά της καλύτερης ποιότητας και αυτές τις ημέρες βρίσκεται στην Ινδία στους εργάτες -τεχνίτες που κατασκευάζουν χαλιά.\nΗ γνωστή επιχειρηματίας μας σόκαρε δείχνοντάς μας στις απίστευτες για εμάς συνθήκες που ζουν και εργάζονται οι τεχνίτες από τους οποίους προμηθεύεται χαλιά στην Ινδία.\nΗ εικόνα θα σε συγκλονίσει και παρά το γεγονός ότι τα χαλιά που υφαίνονται είναι υπέροχα ο χώρος θυμίζει κάτι χειρότερο από γιαπί και αποκαλύπτει σε ποιες συνθήκες ζουν και εργάζονται. Η Δέσποινα Μοιραράκη εξηγεί με εκπληκτικό τρόπο αυτά που βλέπουμε και οφείλουμε να πούμε ότι είναι προς τιμή της όσα δημοσιεύει!\n7η μερα στην Ινδια ! Η επισκεψη συνεχιζεται στο factory χαλιων ! @despina_miraraki #carpet #handmade #floor #design #art #wonderfull #amazing #india #Iran #decoration #nice #modern #classic #\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 17, 2017, 12:35μμ PDT\n7η μερα στη Ινδια ! Επσκεψη στους αργαλιους που υφαινουν τα χαλια ! @despina_miraraki #carpet #art #handmade #india #Iran #newdelhi #floor #design #decoration #trip #unique #experience #classic #modern\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 17, 2017, 12:30μμ PDT\n7η μενρα στην Ινδια! Επισκεψη σε factory χαλιων ! @despina_miraraki #india #new delhi #art #carpets #floor #handmade #nice #Iran #modern #classic #wonderfull #trip #design #decoration #love #lifestyle #life #happy #happiness #experience #unique\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 17, 2017, 12:09μμ PDT\n8η μερα στην Ινδια ! Επιλογη χαλιων στο Noida H εργασια….συνεχιζεται ! @despina_miraraki #carpet #floor #design #trip #home #handmade #experience #wool #silk #decoration #art #india #Iran #workhouse #life #work #worker #tired #live\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 18, 2017, 12:36μμ PDT\n8η μερα στην Ινδια ! Φευγοντας απο το χωριο Bhelupur περπατωντας στο δρομο με το ιερο τους ζωο τις "αγελαδες " @despina_miraraki #india #carpet #handmade #floor #design #trip #travel #unique #decoration #experience #wool #silk #mindaltering\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 18, 2017, 8:51πμ PDT\nΠεμπτη μερα στην Ινδια ! Σημερα κανω κατι πρωτοτυπο : Διαλεγω…. κ παλι χαλια❤❤ @despina_miraraki #carpets #floor #trip #wonderfull #life #love #travel #fashion #happy #home #decoration #art #nice #home #house #Iran #india #unique #wool #silk #lifestyle #handmade #experience #modern #classic #traditional\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 15, 2017, 9:04πμ PDT\n4η μερα στην Ινδια : διαλεγοντας…. κ παλι χαλια ❤ροτοντες natural silk on silk Exclusively @despina_miraraki #carpet #handmade #unique #fine #wonderful #floor #trip #travel #india #Iran #wool #silk #fashion #design #decoration #art #home #house #farsi #vip #life #colours #pictures #happy #happiness #lifestyle\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 14, 2017, 1:13μμ PDT\nΗ ζωη μου γεματη χρωματα. Βρισκομαι εκει που βαφουν με χρωματα τα μαλλια για να υφανουν τα χαλια ! @despina_miraraki #carpet #floor #trip #wonderful #nice #travel #home #house #life #handmade #wool #silk #happy #pretty #unique #decoration #experience\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 13, 2017, 1:15μμ PDT\n6η μερα στην Ινδια !Πηγαινοντας στο Noida για να διαλεξω χαλια ! @despina_miraraki #carpet #floor #trip #wonderfull #nice #fashion #art#travel #india #Iran #love #hand #handmade #wool #silk #pretty #life #lifestyle #home #house #decoration #modern #classic #traditional #moped\nΗ δημοσίευση κοινοποιήθηκε από το χρήστη Despina Miraraki (@despina_miraraki) στις Σεπ 16, 2017, 10:26πμ PDT\nΓατάκια ανακάλυψαν μια θερμαινόμενη κουβέρτα ποδιών και πρόσφεραν το πιο γλυκό θέαμα


Χαριστέας: "Η Εθνική πρέπει να γυρίσει στις μεγάλες διοργανώσεις" (vid) - AllAboutARIS.gr\nΘέλει τον Φλόριαν Νόιχαους της Γκλάντμπαχ η Λίβερπουλ\n12 Ιουνίου, 2021 12:55 μμ\nΑνακοίνωσε Σόνι ο Αστέρας Τρίπολης\n12 Ιουνίου, 2021 12:45 μμ\nΤέλος ο Μπουσέ\n12 Ιουνίου, 2021 12:32 μμ\nΧαριστέας: “Η Εθνική πρέπει να γυρίσει στις μεγάλες διοργανώσεις” (vid)\nαπό AllAboutARIS 11 Ιουνίου, 2021 5:48 μμ\nΜε αφορμή την σέντρα στο EURO 2020, ο Άγγελος Χαριστέας φιλοξενήθηκε στην εκπομπή “Κόσμος των Σπορ” στην ΕΡΤ3.\n“Θα έλεγα ότι είναι δύσκολο να οργανωθεί ένα Ευρωπαϊκό Πρωτάθλημα σε πολλές χώρες. Υπάρχουν διαφορετικές συνθήκες σε κάθε χώρα. Σίγουρα δεν ήταν και η καλύτερη ιδέα της UEFA. Με την σέντρα, θα τα αφήσουμε όλα πίσω. Η χώρα μας δεν παίρνει μέρος δυστυχώς” σημείωσε αρχικά.\nΓια την επιστροφή του κόσμου σε αρκετά γήπεδα του EURO:\n“Για εμένα είναι πολύ ωραία που θα βρεθώ σε αυτή τη γιορτή, έστω και από την κερκίδα.”\nΓια το ποιους θεωρεί φαβορί:\n“Το EURO κρύβει εκπλήξεις αλλά ζούμε σε μια εποχή που είναι λίγες. Η Γαλλία έχει το πληρέστερο ρόστερ της διοργάνωσης. Αν δεν πέσει στην “λακούβα” του ομίλου με την Γερμανία και την Πορτογαλία, θα είναι το φαβορί.\nΔεν μπορούμε να ξεγράψουμε την Ιταλία που “τρέχει” ένα τρομερό σερί και διψάει για διάκριση, με νεανικό ρόστερ. Η Γερμανία έχει βαριά φανέλα και πρωταγωνιστεί πάντα. Θα περιμενώ να δω τα δύο πρώτα παιχνίδια, για να δω αν υπάρξει μια… νέα Ελλάδα. Βέλγιο και Κροατία, δεν τις θεωρώ εκπλήξεις.”\n“Μου κάνει τρομερή εντύπωση γιατί η ομάδα δείχνει εντελώς διαφορετική εικόνα στα τελευταία παιχνίδια, προς το καλύτερο. Αρχίζει και μαθαίνει να παίρνει αποτελέσματα, ακόμα και αν δεν της βγαίνει το παιχνίδι. Σε ένα κακό ματς, θέλεις να πάρεις βαθμό ή βαθμούς. Αυτές οι ισοπαλίες και οι νίκες, θα δώσουν στα παιδιά ψυχολογία, για τα προκριματικά του ερχόμενου Παγκόσμιου. Η Εθνική ομάδα επιβάλλεται να γυρίσει στις μεγάλες διοργανώσεις. Με στενοχωρεί που βλέπω την Βόρειο Ιρλανδία και δεν είμαστε εμείς. Ελπίζω αυτή η φουρνιά να μας φέρει μια πρόκριση στο Παγκόσμιο.”\nΠΑΕ: Στις 15/6 η “πρώτη”, στις 19/6 στο Βέρμιο\nΤσιτσιπάς: Ανατροπή από 0-3 και δεύτερο σετ (vid)\nΣτοίχημα: Δυνατά σημεία από το EURO – Το...\n12 Ιουνίου, 2021 12:17 μμ\nΜουρίνιο για Κριστιάνο: «Να φύγει από την Ιταλία και να με αφήσει...


Η γιορτή της Μητέρας και ο αληθινός ρόλος της Μάνας που έχει αλλοιωθεί | NiceMagazine.Gr\nΑρχική ΠΑΙΔΙ-ΟΙΚΟΓΕΝΕΙΑ Η γιορτή της Μητέρας και ο αληθινός ρόλος της Μάνας που έχει...\nΗ γιορτή της Μητέρας, τα τελευταία χρόνια γιορτάζεται στο έπακρον. Φυσικά σε αυτό έχουν βοηθήσει τα μέσα μαζικής δικτύωσης. Έτσι λοιπόν, για άλλη μια φορά, αμέτρητες αναφορές και αφιερώματα, για το ιερό και αγαπημένο πρόσωπο της «μάνας».\nΌταν αποφάσισα να ασχοληθώ με την κοινωνική αρθρογραφία, είχα ως κίνητρο, ότι θα ασχοληθώ με θέματα που οι περισσότεροι έχουν σκεφτεί, αλλά λίγοι γράφουν, γιατί ο φόβος της αντίδρασης είναι αποτρεπτικός.\nΈνα τέτοιο θέμα λοιπόν, είναι το μεγάλο και αγαπημένο κεφάλαιο της Μητρότητας, της μητέρας, της μαμάς.\nΜητέρα και ψυχική υγεία\nΑν μπορούσαμε να έχουμε μια κάμερα καταγραφής, στα γραφεία όλων των ειδικοτήτων, που σχετίζονται με την ψυχική υγεία, θα ήταν απίστευτα εντυπωσιακό το αποτέλεσμα-συμπέρασμα. Πίσω από τις περισσότερες δυσκολίες και δυσλειτουργίες, των ανθρώπων, υπάρχει μια προβληματική συμπεριφορά που πηγάζει από το οικογενειακό περιβάλλον, με πρωταγωνιστή τη μάνα.\nΑυτό που μόλις τώρα έγραψα, είναι ένα ταμπού. Γιατί το στερεότυπο της μάνας, συνήθως, είναι συνδεδεμένο με αυτό της «Αγίας» και κινείται στο απυρόβλητο. Ειδικά στην χώρα μας, το μοντέλο αυτό, καλά κρατεί.\nΗ οποιαδήποτε, αρνητική αναφορά γύρω από το πρόσωπο της μητέρας, είναι σχεδόν πάντα κατακριτέα. Δυστυχώς, όμως, τα αποτελέσματα «μιλάνε».\nΜια γυναίκα, γίνεται μητέρα, αλλά αυτός είναι ένας ρόλος που δεν την καθιστά, ούτε καλύτερο άνθρωπο, ούτε χαρισματικό.\nΌταν αναλαμβάνει τον ρόλο της μητέρας, οφείλει, να εστιάσει την προσοχή της στην διόρθωση του εαυτού της και όχι να κρύψει ή να ενισχύσει τον εγωισμό και τα ανθρώπινα μειονεκτήματα, πίσω από τον μανδύα της μητρότητας.\nΥπάρχουν γυναίκες που χρησιμοποιούν τον τίτλο «μητέρα» για να κατακρεουργήσουν, την ψυχή των παιδιών τους, ικανοποιώντας τον εγωισμό τους.\nΣτρέφονται εναντίων πατεράδων, και συγγενών που δεν ενισχύουν τα θέλω τους. Χρησιμοποιούν τον τίτλο «μητέρα» για να έχουν οικονομικές απολαβές και να σηκώνουν το δάχτυλο με επίταξη.\nΌχι. Η μητέρα δεν είναι όλα αυτά. Δεν πρέπει να είναι όλα αυτά. Ακόμα και με τον πιο ακατάλληλο σύντροφο να έχει κάνει παιδί, η μητέρα θα πρέπει να είναι πηγή αγάπης για το παιδί της. Πρέπει να του μαθαίνει την αρετή της συχώρεσης, της κατανόησης, της αγάπης, της ευγνωμοσύνης. Να του μιλάει και να του μαθαίνει με τις πράξεις της και όχι με τα λόγια. Να το θωρακίζει με αξιώματα ζωής.\nΑυτή η Μητέρα δεν χρειάζεται γιορτή. Δεν χρειάζεται αφιερώματα, γιατί το έργο της ως μάνα την ανταμείβει. Το έργο αυτό φαίνεται στα παιδιά που ανατρέφει.\nΔεν είναι ο ρόλος του πατέρα, υποδεέστερος σε καμία περίπτωση, αλλά όσοι διαβάζετε αυτή την στιγμή αυτές τις γραμμές, παρακαλώ σκεφτείτε λίγο. Πόσες καταστάσεις θα ήταν πιο εύκολες ή λιγότερο αιχμηρές αν μια μητέρα δεν τις υπογράμμιζε;\nΓια παράδειγμα, σε μια οικογένεια ο πατέρας είναι απών είτε ως φυσική παρουσία, είτε συναισθηματικά. Αν η μητέρα τονίζει διαρκώς αυτή την απουσία, τότε μαντέψτε στο τέλος της ημέρας ποιος θα έχει δυσκολία! Το παιδί. Εννοείται ότι η απουσία του γονέα γίνεται έτσι κι αλλιώς αντιληπτή, από το παιδί, αλλά όταν τονίζεται και υπερτονίζεται, τότε τα αποτελέσματα είναι μόνο αρνητικά για τη ζωή του.\nΜια γυναίκα που θέλει να γίνει μητέρα, θα πρέπει εξ αρχής να γνωρίζει, πως ο ρόλος αυτός, δεν είναι για να ασκεί επιρροή και δύναμη σε άλλους ανθρώπους. Ο ρόλος της μητέρας είναι για να δίνει δύναμη και να ανακαλύπτει και η ίδια όσο και τα παιδιά της, την ανεξάντλητη πηγή που έχει μέσα του ο κάθε άνθρωπος και ονομάζεται Αγάπη. Αυτή την αγάπη μαθαίνει η μητέρα στο παιδί, ώστε να μπορεί να την μοιράζει γύρω του.\nΔυστυχώς όμως, η παραπάνω πρόταση είναι απλά ουτοπική καθώς είναι αμέτρητες οι ιστορίες καθημερινά που το επιβεβαιώνουν αυτό. Υπάρχουν μητέρες που φιμώνουν τα παιδιά τους, ακόμα και καθώς μεγαλώνουν, κάνοντας χρήση του συναισθήματος και των τύψεων. Μητέρες χειριστικές που γίνονται τροχοπέδη στη ζωή των παιδιών τους.\nΑυτές οι γυναίκες έχουν τον ρόλο του επικριτή-ειδικά στο διαδίκτυο- για κάθε κοινωνικό θέμα που αφορά την μητρότητα. Κρίνουν και επικρίνουν και φυσικά όποιος αντιταχθεί εναντίων τους, τότε γίνεται εχθρός τους. Σε αυτό το σημείο, φορούν τον ιερό μανδύα «είμαι μάνα» και μπαίνουν στο απυρόβλητο.\nΟι γυναίκες που αποφάσισαν ότι δε θα γίνουν μάνες\nΥπάρχουν και οι γυναίκες που δεν θέλουν να γίνουν μητέρες. Δε θέλουν συνειδητοποιημένα. Τότε τις κοιτάνε με οίκτο και με μια τάση υποτίμησης.\nΑυτό το άρθρο θέλω να το αφιερώσω σε όλες τις γυναίκες που έκαναν μια βαθιά αναζήτηση μέσα τους και αποφάσισαν είτε οι ίδιες είτε η ροή της ζωή τους, πως δε θα γίνουν μητέρες.\nΔεν είναι υποδεέστερες, ούτε ευθυνόφοβες.\nΈχουμε φτάσει σαν κοινωνία, στο σημείο να επικροτούμε το παράλογο και να απορρίπτουμε το λογικό.\nΕίναι δηλαδή προτιμότερο να υπάρχουν παιδιά που μεγαλώνουν με αμέτρητα επίκτητα προβλήματα που πηγάζουν από την ίδια τους την μάνα;\nΣε μια ιδανική κοινωνία θα ήταν ευεργετικό να υπήρχε ένας τρόπος, να έχουμε περισσότερη ουσιαστική γνώση, γύρω από το θέμα αυτό. Ουσιαστική γνώση που να βοηθήσει και να φέρει ίσως και θετική ανατροπή. Δυστυχώς και στα μέσα μαζικής δικτύωσης, υπάρχει έως ένα βαθμό, μια άτυπη επιλεκτική ενημέρωση. Αν κάτι δεν είναι αρεστό, στο ευρύ γυναικείο αναγνωστικό κοινό, είναι εύκολο να απορριφθεί.\nΜητέρα, είναι ο άνθρωπος αυτός, που βοηθάει να μεγαλώσει, έναν άλλο άνθρωπο με πυρήνα την Αληθινή Αγάπη.\nΤόσο απλό, αλλά και συνάμα τόσο δύσκολο. Ας καταφέρουμε κάποτε να το κάνουμε πράξη και ας μην το γιορτάσουμε και τότε τα αποτελέσματα στην κοινωνία, από μόνα τους, θα είναι μια καθημερινή γιορτή.\nΠροηγούμενο άρθροH VW θέλει να προσφέρει την αυτόνομη οδήγηση και με χρονοχρέωση\nΕπόμενο άρθροΑΕΚ: Πρόβλημα με Νταντσένκο


Στοίχημα: Δύο Επιλογές από γεμάτο Κουπόνι! - LiveAgones.gr\nLiveagones.gr » Στοίχημα: Δύο Επιλογές από γεμάτο Κουπόνι!\nΠαρασκευή σήμερα (29/05) και το Κουπόνι Πάμε Στοίχημα είναι γεμάτο! Το Betarades.gr είναι και πάλι εδώ με κορυφαία προγνωστικά στοιχήματος σήμερα. Στη Γερμανία, τα ματς συνεχίζονται ασταμάτητα και μας προσφέρουν στοιχηματικές επιλογές. Και απόψε, έχουμε δυνατό σημείο από τη 2.Bundesliga. Ένα ακόμα πρωτάθλημα που έχει μπει στο κουπόνι, είναι αυτό της Ουγγαρίας. Έτσι, μας επιτρέπει να κρατήσουμε επιλογή σήμερα, από μια αναμέτρησή του. Συνολικά, ξεχωρίσαμε δύο σημεία σε ελκυστικές αποδόσεις. Πριν από αυτά όμως, μην ξεχνάτε ότι θα βλέπετε τα σκορ σε αυτό το αναλυτικό livescore. Ας δούμε τώρα τις προβλέψεις μας!